description: 20. Pimedate Ööde filmifestival avalikustas esimese oma kahest rahvusvahelisest võistlusprogrammist ehk Debüütfilmide võistlusprogrammi. Eesmärgiga avastada ja toetada uusi talente, on festival valinud programmi 13 filmi, kõik maailma- või rahvusvahelised esilinastused.

title: Pimedate Ööde filmifestival avalikustas Debüütfilmide võistlusprogrammi

maintext:
Festivali direktor Tiina Lokk kommenteeris tänavust programmi järgmiselt: «Olime pärast eelmisel aastal alustatud uue programmi rahvusvahelist edu küllaltki enesekindlad, sest saime palju positiivset tagasisidet nii filmitööstuselt, festivali külastanud filmitegijatelt kui ka publikult. Enamik filme võitis Eesti publiku südamed ja leidis tee edasi teistele maailma festivalidele. Näiteks suundus siin kõik seansid välja müünud India film «Arrrmastus» (režissöör Sudhanshu Saria) pärast maailmaesilinastust PÖFFil siit edasi 50 filmifestivalile üle maailma, sh mainekale Ameerika festivalile SXSW.»
«Ka tänavu on festivali eesmärk leida filmitegijaid, keda iseloomustab originaalne kinematograafiline visioon ning julgus katsetada, aeg-ajalt ka eksida. Debüütfilmid ei pea olema sisuliselt ja tehniliselt täiesti veatud, kuid need peavad haarama vaatajaid huvitavate lugudega ning tekitama soovi kindlasti näha ka selle režissööri järgmist filmi. Nii on meil tänavu väga põnev ja žanriliselt mullusest veelgi mitmekesisem filmivalik, mis ulatub klassikalisest draamast kuni ulme, krimipõnevike ja minu isiklikuks suureks üllatuseks isegi märulini.»
Debüütfilmide võistlusprogrammi filmide piletid lähevad müüki reedel, 14. oktoobril.
Filmid:
“Caina”
Caina, 2016, Itaalia
Režissöör-stsenarist Stefano Amatucci
Maailmaesilinastus
Režissöör Stefano Amatucci on “Cainast” varem teinud teatriversiooni ning teatri mõju on tema kirglikus filmis ka stiililiselt pidevalt tunda. Oma filmis peegeldab ta Euroopa pagulaskriisi, kuid loob paralleelse maailma, omamoodi moraalse düstoopia ühes Itaalia rannikulinnakeses, kus uhutakse igapäevaselt rannale tuhandete pagulaste laipu. Kohalik omavalitsus muretseb peamiselt selle pärast, et laibad turiste ja kohalikke ei häiriks ning laipade ümber on kujunenud omamoodi apaatne tööstus. Nimitegelane, elus kalestunud Caina, on selle masinavärgi aktiivne osaline, sest tema ülesanne on rannad laipadest puhtana hoida, mõistagi tasu eest. Peagi tekib tal aga moraalne konflikt oma uue moslemist abilisega, kes üritab juhtida tähelepanu selle süsteemi ebahumaansusele.
“Duett”
Duet, 2016, Iraan
Režissöör Navid Danesh
Maailmaesilinastus
Iraani lavastaja-stsenarist Navid Danesh, kes on õppinud filmi selliste iraani kino legendide nagu Abbas Kiarostami ja Asghar Farahdi töötubades, uurib oma debüüdis ühe lahkuläinud paari taaskohtumisest põhjustatud segadusi. Sepideh ja Hamed on mõlemad juba uues suhtes, kuid kohtumine raamatupoes pärast aastatepikkust pausi avab mõlema jaoks lõpetamata tunnete laeka ning põhjustab segadust ka nende uutes partnerites. Danesh kasutab oskuslikult ära tavalisi keskkondi nagu poed, kontorid, kodud, ehitusplatsid ja loodus luues nende ruumide ebatavapärase kasutamise läbi karakterite hingeelule vihjavaid metafoore.
“Kodu on siin”
Home is here, 2016, Austria
Režissöör Tereza Kotyk
Maailmaesilinastus
Lavastaja-stsenarist Tereza Kotyk, kes varasemalt töötanud kunstikuraatorina, näitab muljetavaldavat oskust kasutada koduseid ja linnaruumi keskkondi ning väikesi isiklikke meeneid nagu fotoalbumid või metsast korjatud linnusuled, selleks et uurida oma karakterite tundeelu ning sissetungimist kellegi teise omasse. Hannah, Viinis elava immigrandi tütar, avastab ühel päeval sissepääsu tundmatusse häärberisse, kus ta hakkab regulaarselt salaja käima, uurides selle omaniku, eduka ärimehe Maxi teadmata mehe elu läbi tema isiklike asjade. Meile esitatakse lugu läbi kahe inimese perspektiivi: teismeline tüdruk, kelles kasvab päev-päevalt soov enda kohalolust märku anda, ja mees, kes on oma elus välistanud emotsionaalsed kokkupuuted ning asendanud need materiaalsete väärtustega.
“Mees binokliga”
Antardrishti, 2016, India
Režissöör Rima Das
Rahvusvaheline esilinastus
Väikeses Kirde-India külakeses üles kasvanud lavastaja-stsenarist Rima Das on seni lavastanud lühi- ja dokumentaalfilme. Tema debüütfilmi keskmes on idüllilises külas elav vanem mees, endine geograafiaõpetaja, kes kogub ajalehti ning saadab oma päevi mööda elu üle mõtiskledes ning oma tütarde ja pojanaiste elusid korraldades. Kui talle külla tulnud poeg kingib mehele binokli, mida too ümbritseva jälgimiseks aktiivselt kasutama hakkab, muutuvad mehe mälestused ühtäkki selgemaks ning kibedamaks.
“Paris la Blanche”
Paris La Blanche, 2016, Prantsusmaa
Režissöör Lidia Terki
Rahvusvaheline esilinastus
Alžeerlanna Rekia otsustab 70-aastaselt minna Prantsusmaale oma abikaasat Nouri otsima. Naine peab ületama erinevaid vaimseid ja füüsilisi raskusi, et leida anonüümsest suurlinnast meest, kes 40 aastat tagasi siia tööle tuli ja perele küll raha saatis, kuid enam kunagi koju tagasi ei tulnud. Varem dokumentaalfilme lavastanud Lidia Terki tõestab oma oskust luua ka mängufilmis edukalt lugu, kus karaktereid jälgides ja nende kohta üha uut infot teada saades kasvab pidevalt emotsionaalne pinge ning ootusärevus tegelaste edasise saatuse kohta.
“Prussakas”
El fumigador, 2016, Tšiili
Režissöörid Francisco Hevia, Vinko Tomicic
Rahvusvaheline esilinastus
Kolmekümnendates aastates olev introvertne ja väeti kehaehitusega Guido, kes elab koos emaga ja töötab ülimalt maskuliinsete töökaaslastega väikeses prussakatõrjefirmas, näib kulgevat läbi elu võrdlemisi osavõtmatu passiivsusega. Ootamatu armuafäär, millesse ta satub, mõjub värske tuulena, tuues tema ellu senisest rohkem sooje tundeid ja empaatiat, ent tõstatab siiski küsimuse, kas välistest mõjuritest piisab, et lükata üks inimene elus täiesti uuele teele. Režissööriduo Francisco Hevia ja Vinko Tomicic on oma filmis suutnud väga mõjusalt luua vaikselt kasvava rõhuva ja groteskse atmosfääri; film võitis Santiago filmifestivalil juba Parima Tšiili filmi auhinna.
“Pulmatants”
Kasap Havas, 2016, Türgi
Režissöör Çiğdem Sezgin
Rahvusvaheline esilinastus
Lavastaja-stsenarist Çiğdem Sezgin, kel selja taga edukas karjäär televisioonis, uurib selles tugeva lavastajakäega karakterdraamas kaasaegse Türgi ühiskonna soorolle, suhteid ja abielu. Vanad, sugulussuhteid väärtustavad traditsioonid põrkuvad moodsamate, linnades vaikselt muutuvate suhtemustritega, ent üks on jäänud muutumatuks: naiste olukord on alati keerulisem kui meestel. 40ndates Leyla, kes on juba ületanud vanusepiiri, mil vallalisestaatus on veel sotsiaalselt aktsepteeritav, saab seda seaduspära valusalt tunda, kui armub endast pea 20 aastat nooremasse Ahmeti.
“Punane kapten”
Červený kapitán, 2016, Tšehhi, Poola, Slovakkia
Režissöör Michal Kollár
Rahvusvaheline esilinastus
Produtsendina juba rahvusvaheliselt tunnustatud Michal Kollári (“Punane ämblik”) esimene lavastajatöö on julge ja jõuline krimipõnevik, milles löövad kaasa Slovakkia, Poola ja Tšehhi tippnäitlejad; peaosas on legendaarse näitleja ja lavastaja, möödunud aastal PÖFFi žüriis olnud Jerzy Stuhri poeg Maciej. Filmi lugu hargneb 1992. aastal Prahas, segasel ajal, mil Nõukogude Liit on lagunenud, ent riigis on veel viimast aastat võimul kommunistid. Detektiiv Richard Kraus ei suuda mööda vaadata faktidest, mis viitavad, et äsja leitud laiba mõrvamotiividel on kaugele võimuladvikusse ulatuvad poliitilised tagamaad. Nii satub ta mängima ohtlikku mängu tundmatute vastastega.
“Püha rattur”
Reza a Lenda, 2016, Brasiilia
Režissöör Homero Olivetto
Rahvusvaheline esilinastus
Varjamatult mõjutatud 1960ndate B-filmidest, “Mad Maxist”, Roberto Rodrigueze filmidest, Aljenadro Jodorowsky “El Topost” ja murest inimeste põhjustatud kliimamuutuste pärast, on režissöör Homero Olivetto loonud kaasahaarava ja stiliseeritud märulidraama, milles segab julgelt psühheedelseid ja müstilisi elemente religioossete sümbolite ja kaasaegse popmuusikaga. Brasiilia kõrbetes põrkuvad plahvatuslikult mootorratturite gängi ja kohaliku gängsterijõugu huvid, kui esimesed röövivad viimastele kuuluva püha neitsi kuju, et selle abil piirkonnas taas vihma esile kutsuda.
“Rändur”
Le Voyageur, 2016, Liibanon, Prantsusmaa
Režissöör Hadi Ghandour
Maailmaesilinastus
Hadi Ghandour, kes on oma karjääri jooksul lavastanud terve dokumentaalfilmide seeria ameeriklastest, on oma debüütfilmi lavastaja ja stsenaristina loonud aga komöödia ja draama žanre osavalt miksiva loo ühe täiskasvanud mehe “suureks saamisest”. Adnan on õnnelikus abielus ja töötab reisikonsultandina väikeses Liibanoni linnas, kuid vaatamata oma andele maalida inimestele ilusaid pilte neid ees ootavatest reisidest, ei ole ta ise veel kunagi kodumaalt jalga välja saanud. Ootamatult süllekukkunud reis Pariisi ja sealne kultuurišokk, muuhulgas ka armumine ühte oma kaugesse, prantslaslikult üles kasvanud ja kohalikku eliiti sulandunud sugulasse, paiskab mehe aga sügavasse identiteedikriisi.
“Sofitška”
Софичка, 2016, Venemaa
Režissöör Kira Kovalenka
Maailmaesilinastus
Kira Kovalenka poeetiline debüütfilm on portree Abhaasia väikekülast pärit naisest Sofitškast kahel murrangulisel eluetapil tema elus, taustaks Teine maailmasõda ja stalinistlikud repressioonid. Filmi unikaalne stiil eirab aja ja ruumi loogikat ning laseb vanaks elanud Sofitškal jälgida enda minevikku ja vastupidi: kommenteerida noorel naisel enda saatust tulevikus, mõtiskledes mälestuste, langetatud valikute ja saatuse üle.
“Valge kuningas”
The White King, 2016, Suurbritannia
Režissöörid Alex Helfrecht ja Jörg Tittel
Rahvusvaheline esilinastus
Ungari kirjaniku György Dragomán samanimelisel romaanil põhineva ulmefilmi tegevus toimub düstoopilises tulevikuühiskonnas, kus väärtustatakse põllutöid ja rasket tööd ning ei põlata kodanike distsiplineerimisel ära vägivalda. Tegu näib olevat ühiskonnaga, mis on vastureaktsioon meie tänapäevasele tehnoloogiast läbi imbunud maailmakorraldusele; see asjaolu lisab filmile palju kõhedust tekitavaid äratundmismomente. Alex Helfrechti ja Jörg Titteli teoses on debüütfilmi kohta ebaharilikult palju tuntud kvaliteetnäitlejaid – Jonathan Pierce, Agyness Deyn, Greta Scacchi –, kes pakuvad meile liigutava loo dissidentide perekonnast, tegelaskujudest, kes toimivad, nagu heas ulmefilmis ikka, kahel tasandil: ühest küljest indiviididena, teisest aga esindades sümboolselt inimesest suuremaid nähtusi ehk vabaduse, vaba tahte ja julguse aateid.
“Õrn hingetõmme”
Suave el aliento, 2015, Colombia
Režissöör Augusto Sandino
Rahvusvaheline esilinastus
Režissöör-stsenarist Augusto Sandino, kes varem produtseerinud paljudel suurfestivalidel nagu Berlinale ja Busan näidatud lühifilme, on loonud elava portree ühest perekonnast Bogotas, Colombias. Uurides eri generatsioonide käekäiku ilma range struktuurita, on ta loonud lüüriliselt kulgeva jutustuse, mis avab meile tegelaste hingeelu koos nendes peituvate rõõmude, ihade, igatsuste, vabadusjanu ja tunnustusvajadusega. Sealjuures näitab Sandino üles suurepärast oskust siduda poeetilisi kujundeid ühtviisi nii koomilistesse kui ka melanhoolsetesse episoodidesse.
PÖFFi Põhivõistlusprogrammi filmid avalikustatakse 18. oktoobril.
Terve PÖFFi programm avalikustatakse 4. novembril.
20. Pimedate Ööde filmifestival toimub 11.-27. novembril.


description: Eesti telepubliku lemmik «Su nägu kõlab tuttavalt» jätkub juba täna TV3 ekraanil. Lauljatar Laura Põldvere, näitlejanna Inga Lunge, muusik Kalle Sepp, näitlejannad Liis Lass ning Adeele Sepp, muusikud Joosep Järvesaar ja Kristjan Kasearu ning näitleja Raivo E. Tamm teevad taas kõik, et anda endast parim.

title: Näosaate blogi! Vaata, kui julged: Joosep Järvesaar taaselustas Eurovisiooni aegade halvima etteaste ja võitis saate!

maintext:
Näosaate seekordne külaliskohtunik on Madis Milling.
Eelmise saate võitjast Kalle Sepast sai Gene Kelly ja ta esitas lugu «Singin' In The Rain».
Olav Osolin: Mulle hakkab muusikal juba siin vaikselt meeldima. Iga kord, kui ma olen näinud seda numbrit Gene Kelly esituses, olen mõelnud, et küll on hästi tehtud! Küll üks asi on hästi tehtud! Hästi lavastatud, hästi näideldud, vihm ka veel. Sa olid laulu poolest väga kena, võibolla natuke kumedam. Tantsimine oli suurepärane. Ma kuskilt lugesin, et kui Gene Kelly seda vihmas mitu päeva järjest filmis, siis tal oli 39c palavik. Ta oli tõeline meister ja meil siin on samasugune meister sirgumas!
Tanja Mihhailova: Nii mõnus oli kuulata ja meenutada, et inimesed olid õnnelikud, laulsid, tantsisid vihma käes. Mehed olid ikka džentelmendis, naised olid naiselikud... Kuigi mulle meeldib tänapäevane tantsumuusika ka, siis mõnus on seda kuulata. See õnnelik olek oli väga äge.
Madis Milling: Alustuseks ütlen, et see oli muusika minu maitsele. Vaatamata sellele püüdsin objektiivseks jääda. Pean Tanjaga nõustuma, et ei olnud sellist särgirebimist ja «tõmban õlad kõrvade juurde krampi ja panen pedaali nii palju, kui annab». See oli täpselt selline lugu, mida tuli mõnusalt võtta. Vaatamata sellele, et sa suutsid seda mõnuga ja pealnäha lõdvalt võtta, oli see ikkagi detailitäpne. Me räägime lõpetatud liigutustest, õigel kohal tehtud silmapilgutustest, see viimane pea tagasipööre ja vaatamine. Perfekto! Mulle meeldis.
Andrus Vaarik: Küll sa räägid tarka juttu... Mu usaldus riigikogu vastu tõuseb. Ei, see oli äärmiselt elegantne ja kerge. Ma tean, kui suur töö selle taga on, et see kergus saavutada. Ma arvan, et see, et sa oled olnud selline püstoldublant mitme lavastuse juures, on arendanud sinus väga kiire reageerimisvõime ja väga kiire resultaadivormistamise oskuse. See on fantastiline asi. Ma ei tea, mis sulle üle jõu käik. Sind võiks ikka sügavamasse ja sügavamsse vette visata. Sa said kätte täpselt Gene Kelly arglikkuse, selle ärapeitmise, et ta ei ole väga hea laulja. Sa oled ise palju parem laulja kui Gene Kelly. Kurat! Peenelt töötad! Peen mees!
Laura Põldverest sai seksikas ilmaneiu Niki ja ta esitas hitti «Äike, päike».
Tanja: Mul näolihased valutavad, sest ma irvitasin nagu lollakas terve laulu ajal. See on äärmiselt optimistlik ja kergemeelne rahvateatri etteaste. Mis on tegelikult väga hea kompliment, sest nii see nägigi välja. Aga väga tore, et kõigil on lõbus ja kõik naudivad. Äärmiselt raske on ju laulda halvemini, kui sa tegelikult laulad.
Madis: Minu jaoks oli üllatus, et järeletegemine saab olla veel valusam kui originaalesitus. Mulle meeldisid väljapeetud detailikesed ja kohustuslikud klišeeliigutused - silitan lille ja teeb publikule nii ja võtab kuti peast kaabu ja panen endale pähe... Nii nummi oli see!
Andrus: Ma jäin mõtlema selle peale, et millest tuleb see ilmaennustajate fenomen. Nad loevad prompteri pealt püüdlikult ja tihtipeale väga saamatult mingeid temperatuurinumbreid ette ja siis on nad äkki superstaarid. Siis hakkavad nad iseenesestmõistetavalt laulma, nad on mingid arvamusliidrid... Sa ei teinud mingit paroodiat, sa tegid täpselt nii, nagu see originaal on. Sa ei pidanud midagi lisama, ainult ennast tsenseerima ja kärpima ja kohitsema igalt poolt. Ja see oli kohutavalt naljakas!
Kristjan Kasearu esitas Ben E. Kingi legendaarset lugu «Stand By Me».
Madis: Mustanahaliste lauljatega on see, et neil on eriline tämber ja kui sa ei tea lauljat ja kuulad silmad kinni, siis saad, aru, et on tegemist anfo-ameerika lauljaga. Naiste puhul on see eriti hästi ära tabatav. Ma korraks panin silmad kinni - ja oli! Ma ei oska seda seletada, mis see on, aga sa tabad ära, et nüüd on minu ees mustanahaline laulja. Ja loomulikult see igikestev naeratus, mis jättis mulje, et kas ta on hästi palju rohelist suitsu suitsetanud... See oli ehe.
Andrus: Mul on sind nii rõõm vaadata ja olen kade ka kuidagi. Ma tean, et see ei tule kergelt, aga sa oled kuradi hea näitleja! On sul mingi praktika, on sind rakendatud näitlejana? Teeb kadedaks! Mina pean siiamaani õppima ja harjutama, aga sul tuleb kuidagi kergelt see. Sa oled ikka kuradi andekas!
Olav: Tõeliselt hea tuju number. Nii vähe oli sul vaja teha ja mul kogu aeg oli tuju hea. Inimesed küsivad, et miks Ben niimoodi kogu aeg naeris. Ta oli juba vana mees, aga 2012. aastal arvati kokku, et see laul on autoritasude korjamise edetabelis kuuendal kohal kõigi aegade osas. Benile kuulus sellest tasust autorina 50 protsenti, nii et sellepärast tal oligi nägu naerul kogu aeg. Aga väga lõbus lugu ja hästi lauldud ka!
Tanja: Mulle nii meeldib tänane saade! Kolmas etteaste ja kõik on nii rõõmsad ja õnnelikud laval! Ei olekski nagu Eesti saade. Väga hästi lauldud ja see õnnelik oleks. Suurepärane, ma olen täiesti sillas!
Inga Lunge kehastas Ülle Ullat ja esitas lugu «Minu mees».
Olav: See oli raske pähkel nii sulle kui žüriile. Ülle Ullat me ei tea ju kui lauljatari, vaid kui tantsijat. Mina olen teda näinud varietees, ta oli Viru Varietee kunagine primadonna. Laulu koha pealt tõesti - ma läksin internetti, sain teada, et see on ilmatuma kuulus Prantsuse lugu. Siis tulin tagasi ja mõtlesin, et kuidas seda tehakse. Sa näed hämmastavalt kõvasti Ülle Ulla moodi välja.
Tanja: Mulle väga meeldis see number, see oli väga hästi tehtud. Kummaline on vaadata, et kunagi nii lauldi - et kui mees petab, siis nii ongi. Ma kujutan ette, et mu endine klassijuhataja võiks niimoodi vaikselt laulda klassis. Tämber oli sarnane, täpselt samamoodi uinutava efektiga.
Joosep Järvesaar tõi lavale Eurovisiooni kõigi aegade halvima etteaste - Michalis Rakintzis ja «S.A.G.A.P.O».
Tanja: Kuidas saab öelda, et see oli kõige halvem etteaste? See oli kõige parem etteaste! Üldse! Ever! Mina kahjuks poolt asja ei näinud, kuna ma tõmblesin kuskil naerust laua all ja hoidsin Olavist kramplikult kinni. Ma esimest korda selle hooaja jooksul hakkasin nutma, nii et mu meik on vist tuksis. Minu meelest see oli lihtsalt geniaalne. See oli paroodia ja briljantselt üle keeratud. Kõige õudsem on see, et sa pead laulma valesti ja sa pead kukkedega laulma ja see on ühel lauljalt äärmiselt raske.
Joosep: Suht easy tegelt.
Tanja: Oli jah? Ma tahaks seda uuesti näha, sest mul jäi pool numbrit nägemata.
Madis: Ma polnud seda numbrit enne saadet näinud. Selle esituse kohta... Teate... See oli nii halb, et see oli juba hea! Ma nõustun Tanjaga sada protsenti, et väga head esitus järele teha on keeruline, aga väga halba esitust on ka väga raske järele teha ja sul tuli see suurepäraselt välja.
Andrus: See fenomen, mis ma laval nägin, ei allu analüüsile. Minul puudub programm selle avamiseks ja seletamiseks. Joosep, see on parim, mis sa oled siiamaani teinud!
Adeele Sepp ja Liis Lass astusid lavale tüdrukutebändi Spice Girls liikmetena.
Tanja: Kui õnnelik ma olen täna! Super meelelahutus! Ma ei ole kunagi nende kontserdil käinud ja see oli nii päris. Iga karakter oli nii tõetruu ja supertöö minu meelest. Väga hästi lavastatud, lauldud ja tantsitud. Ma tean, et seal paaril inimesel keerati live-esinemisel mikrofon maha, aga siin ei olnud vaja. Nii super etteaste, ma ei tea, mis saade! Ma ei tea, kuhu siit edasi minna. Minu arvates sa Adeele näed super sarnane Geriga välja, sulle sobib kuidagi see punane värv. Ja need kõverad jalad! Tal olid videos kõverad jalad. Ta jooksis nagu transvestiit kontsadel. Seda oli nii hästi näha. Liis, see natuke mehelik Scary olek. Suur tänu teile, see oli ülikõva!
Madis: Ma pean saatejuhiga nõus olema, et on väga suur oht, kui võtta enda kõrvale kamp väga säravaid näitlejaid. Terve esinemise aja ma teid kahte suurt ei vaadanud, vaid mõtlesin, et küll sellel Niinemetsal on raske elu. Jälle tuleb siia, jälle võetakse vahaplaastritega rinnakarvad ära... Või tal üldse ei kasva, ma ei tea. Mis puudutab esinemist, siis sarnasus oli hämmastav.
Andrus: Mul paanika kasvab järjest, sest me peame punkte andma. Täitsa pekkis ausalt öelda. Ma ei tea, mis saab. See kergus, see elegantsus, rõõm, sära. Ei tea, kui palju selle taga tööd on. Müts maha!
Raivo E. Tamm esitas Tarmo Pihlapi lugu «Hüljatud mees».
Madis [läbi naerupisarate]: See oli nii kurb lugu! Ma olen sõnatu! Ma olen tõeliselt sõnatu! Iseenesest oli see jube... Ma kogun ennast. Ei, see oli haige. See oli muidugi ka tolle ajastu värk, et vahet ei ole, kas oli kurb või lõbus lugu, ikka kõiki lugusid lauldi rõõmsalt. Peielaualaul oleks olnud ikka sama fiilinguga olnud. Ilus!
Andrus: Su objektid tulevad sulle sisse, ladestuvad, käärivad, valmivad ja siis nad püüavad sealt välja tungida. Tsiteerides mu lemmikkirjanikku: «Järsud kingud murdsid tuhkru rammu.» Sul on hääl ära ja sa oled ennast ära rassinud, kallis sõber! Ei olnud sul enam vahendeid selle Tarmo ilmutamiseks meile. Tubli poiss! Vaim on valmis, aga liha on nõder natukene.
Olav: Mul jäi ka selline mulje, et soov oli väga suur olemas, aga keha ei tulnud järele.
Andrus: Ta on kõige püüdlikum osavõtja meil üldse!
Olav: Selles mõttes ma nägin sinu igasuguse kehaliigutusega, et üritus oli meeletu. Aga keha lihtsalt avaldas vastupanu. Aga selle vastu pole midagi teha, juhtub.
Tanja: No mina ei tea, millest nemad rääkisid, sest mulle kohutavalt meeldis. Mulle jäi väheks! Mõtlesin, et miks sa omavoliliselt tegid laulu kaks korda lühemaks, aga siis sain aru, et sa laulsid tegelikult päris pikka aega ja lihtsalt lõpp tuli. Ma mõtlesin, et algul tantsid ja siis hakkab nali ära väsima, aga mul oli ikka naljakas. Ikka hea paroodia oli. Mulle väga meeldis. Müüdud!
Fotod: Erlend Štaub
Neljanda näosaate võitis Joosep Järvesaar, kes annetas võidetud 1000 eurot Pärnu Lasteküla Lootuse majale.
Neljanda saate punktid / TV3
Vaata kõikide etteastete videoid allpool!

fasttext_language: et


description: USA vabariiklaste kandidaadi Donald Trumpi kuulsuste allee tähe kirka abil sel kolmapäeval hävitanud mees osutus kuulsa suguvõsa esindajaks ja miljonäriks.

title: Donald Trumpi tähe hävitanud mees osutus miljonäriks

maintext:
Trumpi vastane, 52-aastane Otis on maailmakuulsa liftifirma pärija, lisaks on ta vanaisa Listerini suuvee leiutaja ning Otisel on lastekirjaniku Dr. Seussi hinnaline kunstikollektsioon, edastab foxnews.com.
Mees jäädvustas, kuidas ta Trumpi tähte lõhub ja samas selgitas reporterile, miks ta seda teeb, edastab foxnews.com.
Otis võttis teo eest vastutuse, ta pääses 20 000 dollari suuruse kautsjoni vastu vabadusse, korraldades kohe Los Angelese politseijaoskonna ees pressikonverentsi, millel teatas, et ta ei kahetse oma tegu.
«Lõhkusin Trumpi tähe ja olen selle üle uhke, ma ei kahetse seda. Olen demokraatia pooldaja,» teatas Otis.
Otise teatel tahtis ta Trumpi tähe osad müüa ja saadava raha anda naistele, keda Trump väidetavalt seksuaalselt ahistas. Trump ähvardas kõik need naised omakorda kohtusse kaevata.
Kuna Otis vandaalitses, siis võib kohus saata ta kuni kolmeks aastaks trellide taha ja määrata 10 000 dollari suuruse trahvi. USA meedia hinnangul tekitas mees Trumpi tähte lõhkudes 30 000 dollari suuruse kahju. Los Angelese linnavõimud lasid Trumpi tähe taastada, kuid ei ole teada, kui palju see maksma läks.
Otis teatas meediale, et ta ei karda Trumpi ega võimalikku vanglakaristust, vaid ta loodab seista kohtus Trumpiga silm silma vastu.
Otis peab Los Angeleses astuma kohtu ette 18. novembril.
Trump sai Hollywoodi kuulsuste alleele 2007. aastal tähe tõsielusaate «The Apprentice» pikaajalise juhtimise eest.


description: Äsja Kanal 2 ekraanil lõppenud «Suur komöödiaõhtu» avasaade tõi Kanal 2 ekraanile täiesti uued ja pöörased naljategelased, kes hakkavad võistlema komöödiatähe tiitlile. Kes neist seitsmest kroonitud saab, selgub juba hooaja lõpus televaatajate hääletuse tulemusena!

title: Fotod ja kirjeldused! "Suur komöödiaõhtu" tutvustas uusi naljategelasi

maintext:
Tõeline Saare naine Reet Pull (Juss Haasma)
Reet Pull on kange naine – kui vaja, siis künnab, rautab või lüpsab lehmi. Karmi kesta all peitub aga hell hing ja seda ei väsi ta kinnitamast: «Tegelikult olen ma ju õrn naisterahvas, mönikord passin kuud…»
Soome perearst Dr. Halpanen (Merle Palmiste)
«Mina ise olengi eriarst, teen operatsioonit, parandan hambat, iluoppe teen, ravin ka loomi.» Soomest pärit perearst dr. Halpanen on maabunud Eesti väikelinna ja võtnud auga sisse koha, mis üle lahe suundunud Eesti arstid on talle tühjaks jätnud.
Jonnakas laps Kevin-Christian (Tõnis Niinemets)
«Tahan saada peanistriks,» teatas väike Kevin-Christian uljalt saatejuht Tiit Sukale. Tulevane poliitik ei oska küll oma nime veel päris hästi välja öelda, kuid öelda on tal sellele vaatamata palju. Ja tujukas on ta ka – kui ikka ei saa, mida tahab, siis on väikesel manipulaatoril jonn kohe majas.
Pakendatud iluideaal Karbi Barbi (Kaisa Selde)
«Kui karbist välja tulen, olen kohe kasutatud kategoorias. Sekokas» See on üks põhjustest, miks Karbi Barbi eelistab pakendatud kujul ringi liikuda. Nalja armastab Karbi Barbi teha ka, seda nii iseenda kui teiste üle ja ninanipsu viskab isegi Tiit Sukale.
Hirmuäratavalt nunnu karu Vladimir Puhh (Mart Müürisepp)
Metsas Vladimir Puhhil sõpru ei ole. Seetõttu tuli ka «Suurde komöödiaõhtusse», et sealt neid leida. «Tule, teeme kaisu-kalli!» - seda kuuleb karu suust korduvalt, sest kuigi vähe metsik, ihkab ta üle kõige saada kaisukaruks. Välimuselt küll nunnu, kuid kallistama kipub hirmuäratavalt kõvasti.
Nõtke tantsuõpetaja Kaupe-Peep Üks Kaks-kaks-kolm (Argo Aadli)
Rütm ja tempo on Kaupo-Peebu kirg, kaunid daamid muidugi ka. Elu pole raiskamiseks ja nii võib teda kohata laevas tantsimas ja lillelaadal esinemas. «Ma magan ainult paaritutel kuupäevadel ja vaid loetud tundidel. Me ei ole rahvastepalli kaptenid - meile on antud ainult üks elu,» on tema moto.
Legendaarne Vana Toomas (Mirtel Pohla)
Legend, kel sai villand torni otsas olemisest, kus moodsa aja müra ta lõpuks endast välja ajas. «Sajandeid lendas seal üleval ainult mõni tuvi, no vahest ka mõni kahurikuul poole sajandi tagant, aga nüüd! Asi on päris hulluks läinud - üks G, siis teine… Ma olen seal üleval justnagu mingi G-punkt!»


description: 19. oktoobril täitub Kultuurikatel Tallinn Fashion Weeki 10 aasta juubelisäraga. Neli päeva kestev üritus toob vaatajateni suurejoonelise moespektaakli, mille raames saab näha 22 moedisaineri värskeimat loomingut. Postimees koos portaaliga Elu24 teeb kõigist moeüritustest otseülekande.

title: Tallinn Fashion Week: suurejooneline moešõu Postimehes

maintext:
Moenädala maiuspalad
Eesti moedisain on maailmatasemel! Moelooja ise elab võib-olla su kõrvalmajas ning ostab sinuga ühest poest saia, kuid niisama lihtsalt sa tema loomingule sellegipoolest ligi ei pääse. Tallinn Fashion Week aga teeb kohaliku moeparemiku kõigile kättesaadavaks! Mõnes moepealinnas trambivad fashionista’d üksteist lapikuks, et uut kollektsiooni näha, igaüks lihtsalt ei pääsegi etendusele. Tallinna moenädalal saab igaüks endale pileti osta ja väärikalt punast vaipa pidi kohale jalutada. Ainult et – millist neist arvukatest etendustest vaadata?


description: Austraalia põliselanikud on bumerangi kasutanud nii relva kui küttimisvahendina tuhandeid aastaid ning kui see õigesti lennutada, on tegemist tõelise taparelvaga.

title: Video: aborigeen tapeti 800 aastat tagasi mõõgaga? Ei, väga terava bumerangiga

maintext:
Austraalia arheoloogid leidsid mehe, kes hukkus umbes 800 aastat tagasi bumerangirünnakus, sellele viitab ta koljul olev vigastus, edastab Live Science.
Inimsäilmed leiti New South Walesi Toorale rahvuspargist kaks aastat tagasi ja nüüd tegid tedlased leiule uuringu, mis paljastas, et hukkunu on 25 – 35-aastane mees.
Kohalikud aborigeenid, baakantji hõim, kasutab tema kohta sõna «kaakutja», mis tähendab «vanem vend». Seda väljendit kasutatakse kaugete esivanemate kohta.
Teadlased leidsid, et mehe viimane söömaaeg koosnes jõevähkidest ja kukkurloomast ning relvakokkupõrked olid osa ta igapäevaelust. Tal oli varasemast kaks peahaava, mis olid osaliselt paranenud ja kaks värsket haava, millel ei olnud pranemist näha.
Lisaks olid saanud vigastada ta roided ja käsivarred, kuid mitte randme ja pihuosa. Mehe koljul oli näha tugevat vigastust, mis kulgeb risti üle näo ja mis võidi tekitada näiteks mõõgaga. Süsinikmeetodil uurimine näitas, et see mees elas 13. sajandi keskpaigas ehk 600 aastat enne seda, kui sisserännanutest eurooplased sellele mandrile metallrelvad tõid.
Saladuse lahendamiseks paluti abil Griffini ülikooli paleoantropoloogilt Michael Westawaylt, kes on aborigeenide relvade ekspert ja kes oskab teha teravaid pihukirveid.
««Kaakutja» peas olev haav on 15-sentimeetrine, seega pidi haava tekitanud relv olema vähemalt sama pikk. Tegemist ei ole siiski metallist relvaga, vaid sellise vigastuse tekitas bumerang. Vigastused ei näitas, kas bumerangiga pihta saamine tappis ta silmapikselt. Tal oli mitmeid vigastusi, mis näitavad, et tekkis verejooks ja see võis talle saatuslikuks saada,» selgitasid teadlased.
20. sajandi etnograafide teatel kasutasid Austraalia aborigeenid lisaks tavalistele bumerangidele ka suuremaid bumerange, mis olid mõeldud sõjapidamiseks. Need olid raskemad ja teistsuguse kumerusega kui väiksemad tagasipöörduvad bumerangid. Neil suurematel bumerangidel oli siseosas terav, mõõgatera meenutav äär. Seega oli tegemist ohtliku taparelvaga, millega pihta saamisel olid elušansid väikesed.
«Austraalia aborigeenidel oli bumerange, mille äär oli sama terav nagu metallrelvadel ja tekitasid umbes samasuguseid vigastusi nagu metallist külmrelvad,» selgitas uurimismeeskond.
Selle mehe leidmine aitas heita pilku aborigeenide ellu enne valgenahaliste kolonistide saabumist.
Kuna mehe kätel ei ole vigastusi, mis viitaksid võitlusele, siis võis ta bumerangiga pihta saada ootamatult, näiteks magades või puhates.


description: Moelooja Aldo Järvsoo rääkis «Ringvaates» homme algavast Tallinn Fashion Week'ist ja oma praegustest lemmikdisaineritest Eestis.

title: Aldo Järvsoo: kui me kümne aasta eest TFW lõime, oli siin õudselt vähe moodi

maintext:
«Kui me kümme aastat tagasi moenädala lõime, oli siin õudselt vähe moodi ja oli ka vähe moekunstnikke. Iga aastaga on tõusnud moekunstnike ja disainitarbijate hulk, kes eelistavad Eesti moodi. See on nähtav tulemus kümne aasta jooksul,» rõõmustab Järvsoo.
Järvsoo sõnul mahub kodumaisele moeareenile alati rohkem häid tegijaid ja saatejuht Grete Lõbu nõudmisel valis ta välja kolm tema jaoks sümpaatset Eesti disainerit.
TFW/ Kuldnõela nominent Kristel Kuslapuu / Tony Ottosson
«Esimesena Kristel Kuslapuu, kes on mitmeid aastaid väga äge tegija, sest kudum, mis enne tema tulekut oli võibolla teema, mida suurtele moelavadele ei saadetud hea meelega. Kristel on kudumi teema võtnud nii kätte, et ükski inimene ei mõtle sellest kui kodukootud käpikutest. Kodukootud käpikud on ka muidugi omal kohal, aga see on juba korralik kõrgmood. Kõrgmood tähendab käsitööd ja väga suurt ajapanust ning see on kõik tema teostes olemas,» kiitis Järvsoo.
TFW: Roberta Einer SS17 / Lookbook
«Üks tähtsamaid Eesti moekunstnikke, kes üldse maailmas praegu laineid lööb, on Roberta Einer. Koheselt pärast ülikooli lõpetamist Londonis on ta sellise tähelennu teinud. Me oleme väga rahul, et ta oli nõus tulema Eestisse oma kollektsiooni näitama. Tema disain on selline... Leida moekunstis täiesti omane asi, et sa vaatada peale ja ütled, et aa, see on Roberta Einer! Et see on see original, täiesti. Seda ei ole enne tehtud, seda pole kellegi pealt maha viksitud. Kristeli puhul samamoodi, et ma näen neid esemeid ja tunnen käekirja ära. Just isikupära on see, miks Roberta on maailmas läbi löönud. Isikupära otsitakse kogu aeg ja nüüd on see eestlase kujul maailmas olemas,» seletas Järvsoo.
Vilve Unt & Liivia Leškin, reedel kell 19.30. / TFW
«Kolmandaks, kuigi võiks rääkida noortest tegijateks, ei sulgeks ma ust vanema põlvkonna disaineritele, kes suudavad jätkuvalt täiesti uudset loomingut teha, mida igal aastal oodata. Vilve Unt on üks selline disainer, kelle loomingut mitte ainult mina ei oota, vaid ma tean nii paljusid noori moeblogijaid ja ajakirjanikke, kes ootavad ainult seda, millega Vilve järgmisena välja tuleb. Tema disain on ajatu, mida valdavad hästi soomlased ja rootslased. Eestis on meil selle koha pealt ette näidata ainult August ja Vilve Unt. Selline ajatu lihtsus, aga samal aja krutskiga lihtsus. See kurtski on see, mida mina kunagi ei oska. Kõik sõbrad on mulle öelnud, et tee nüüd lihtne kleit, aga vimkaga. Ma ei oska! Ma teen pigem lihtsa kleidi, aga Vilve oskab ka vimka sisse panna, mida ma tahaks ka osata kunagi,» naeris Järvsoo.


description: Moelooja Karl Lagrefeld kritiseeris USA tõsielustaari Kim Kardashianit, et naine kutsus ise esile ehtevarguse, kuna ta poosetas oma kalliste ehetega avalikkuses ja sotsiaalmeedias.

title: Karl Lagerfeld: Kim Kardashian ise kutsus ehteröövi esile

maintext:
Prantsuse meedia teatel jäi Kardashian Pariisis ilma ehetest, mille väärtus on umbes kümme miljonit dollarit, teiste seas ka hinnalisest sõrmusest, mille kinkis talle ta abikaasa, muusik Kanye West, edastab Daily Mail.
«Varandusega eputamine tekitab alati kadedust ja seega ei ole üllatav, kui keegi tahtis neid ehteid endale või nende müügi pealt teenida. Miks Kimi turvameeskond ei valvanud ta vara? Igatahes jätab see juhtum Pariisi mainele mõningase pleki,» teatas 83-aastane Saksamaalt pärit legendaarne moelooja.
Lagerfeldi arvates võisid politseinikeks kehastunud röövlid olla pärit Ida-Euroopast.
Multimiljonärist kahe lapse ema Kim Kardashian oli Pariisis koos pereliikmetega, et osaleda Pariisi moenädalal. Kaks relvastatud kurjategijat tungisid ta luksuskorteisse, kus nad relva ähvardusel kallid ehted kaasa viisid.
Prantsuse politsei jätkab ehteröövi uurimist.


description: Süüria kodusõjas tegutsevad vabatahtlikest tsiviilelanikest koosnevad kiirreageerimisüksused, keda tuntakse kui Valgeid kiivreid ning just nemad on need, kes õhurünnakute järgselt esimesena sündmuspaika saabuvad ja hakkavad hooneterusudes tellujäänuid ja hukkunuid otsima.

title: Pildid ja video: kes on Süüria Valged kiivrid?

maintext:
The Independenti teatel on nende üksuste liikmetest igaüks kaotanud sõjas mõne lähedas, kas siis pereliikme või sõbra.
Valged kiivrid väga ohtlikku tööd, sest ka neid endid ähvardab hukkumine. Viimase kolme aastaga on selle üksusega liitunud 3000 inimesest teisi aidates hukkunud 145 ja saanud vigastada 430.
Valged kiivrid on saanud humanitaartöö eest alternatiiv Nobeli, Briti Right Livelihood Awardi ning varsti avaldab Netflix nende raskest tööst dokumentaalfilmi «Thje White Helmets».
Filmi kohaselt moodustati esimene Valgete kiivrite üksus 2012. aastal pärast Aleppo pommitamist. Mitmed kuulsused ja Briti humanitaarorganisatsioonid toetasid süürlaste omaalgatuslikkust ning vabatahtlikud saadeti Türki päästajate koolitusele. Samas on neil puudus küll oskustest ja abivahenditest, kuid nad siiski pikendavad kanntada saanute elu, leides nad rusudest õigel ajal.
Süüria sõtta on nüüdseks sekkunud Venemaa, mille lennukid teevad mässuliste käes olevatele Aleppo aladele pidevalt õhurünnakuid. Koos sellega on Valgete kiivrite töö muutunud keerukamaks. USA teatel on Venemaa rünnakud tabanud haiglaid ja humanitaarabikonvoisid. Valged kiivrid on veendunud, et samuti nemad on rünnakute üheks sihtmärgiks.
Valgete kiivrite asutajaks on Briti ohvitser James Le Mesurier, kes juhib humanitaarorganisatsiooni Mayday Rescue. Ka tema on veendunud, et Süüria sõja sõdivad pooled ei ole süürlastest abiaktivistide tegevusest huvitatatud ja üritavad neid takistada.
«Lisaks meile abistavad Süüria Valgeid kiivreid veel hollandlased, taanlased ja sakslased. Samuti eraisikud ja firmad, kes tahavad Süüria sõjas kannatavaid tsiviilisikuid aidata,» teatas Le Mesurier.
Asutaja sõnul vajavad nad aastas umbes 20 – 25 miljonit dollarit, mis läheb Valgete kiivrite varustusele, väljaõppele, transpordivahenditele, kaitserõivastele ja töötasule. Valgete kiivrite hulka kuuluja tasu ühes kuus on 150 dollarit.
Valgete kiivrite ridades on lisaks sadadele meestele ka 62 naist, vabatahtlike naispäästjate arvatakse kasvavat 2017. aasta märtsiks umbes 400-ni, sest üha rohkem naisi on avaldanud liitumissoovi.
«Süürlased ei soovi sõda ja kõik ei taha kodumaalt põgeneda. Meie sooviks on, et sõda lõpeks ja me saaksime oma riigi uuesti üles ehitada. Töötame, et päästa inimesi, kellega koos saaksime edasi minna ja kunagi uut elu alustada,» sõnas end Gardeniaks nimetanud naine, kes kuulub Valgete kiivrite hulka.


description: Briti komöödianäitleja Stephen Fry ülistas kolleegi ja sõpra Hugh Laurie’t, kes sai eile Hollywoodi kuulsuste alleele omanimelise tähe.

title: Pildid ja video: sarjaga "Dr. House" tuntuks saanud Hugh Laurie sai kuulsuste alleele tähe

maintext:
Meestest said sõbrad Cambridge´i ülikoolis õppides ning hiljem esinesid nad koos mitmetes Briti poulaarsetes sarjades ja meelelahutussaadetes, edastab Daily Mail.
59-aastane Fry pidas Laurie tähe avamisel komöödianäitlejale omase humoorika kõne.
«Hugh on maapinnale nüüd väga lähedal, sest tema peale hakatakse viskama närimiskumme ja koerad teevad oma häda, võimalik et toimub veel midagi hullemat. Ta ei ole esimene staar, kes siia tähe sai, kuid ta on üks andekamaid. Saan öelda, et ta on üks targemaid ja kenamaid sõpru, keda tean,» teatas Fry kõnes.
57-aastase Hugh Laurie sõnul on ta tähe üle õnnelik, tal on olnud suurepärane elu ja karjäär nii kodumaal Ühendkuningriigis kui USAs, kus ta nüüd populaarne on.
«Elu on sageli ebaõiglane, kuid minul on hullult vedanud, samas on maailmas ikka veel palju ebaõiglust, mille vastu tahan võidelda,» teatas inglasest staar.
Hugh Laurie sai üle ookeani tuntuks ekstravagantsest ja kastist väljas mõtlevast arstist rääkiva sarjaga «Dr. House», kus ta mängis peaosa.
Nüüd on tal uus arstisari «Dr. Chance», milles ta mängib neuropsühhiaatrit Eldon Chance`i.


description: 30-aastane Viimsis sündinud ja kasvanud Elsa Saks on infotehnoloog ja harrastussportlane, kes juba üle kahe aasta on elanud ilma rahata.

title: Tundub uskumatu! 30-aastane Eesti naine on elanud kaks aastat ilma rahata

maintext:
“Ma ei ütleks, et tööst sai siiber. Ma avastasin lihtsalt, et mul on tühjus hinges. Avastasin, et mida ma teen antud hetkel elus, siis ma ei saanud aru, kuidas see tegevus tühjust hinges täidab. Ma ei teadnud tegelikult, kuidas seda täita, aga otsustasin, et teen suure muutuse elus,” räägib Elsa "Radari" loos.
See muutus tähendas tööst ja rahast loobumist ning mööda ilma reisimist. Kas ta vihkab raha? “Ei, üldse mitte! Mul on rahaga väga head suhted. Asi ei ole selles. Rahata reisimine on aidanud mul paika panna tegeliku põhjuse, miks ma nii reisinud olen. Et tutvuda heatahtlike inimestega,” räägib Elsa.
Tänaseks on Elsa läbi reisinud kolm maailmajagu ning tal pole kavatsustki tööinimese ellu naasta. Kuidas ta ilma rahata hakkama saab, seda vaata Kanal 2 saates "Radar" täna kell 20.00.


description: USA tõsielustaar Kim Kardashian, kellelt röövlibande hiljuti ta kallihinnalised ehted viis, andis kohtusse lehekülje, mis teatas, et ta valetas ehtevarguse kohta petmaks kindlustuselt raha välja.

title: Kim Kardashian andis kohtusse teda valetajaks nimetanud lehekülje

maintext:
Prantsuse politsei teatel viidi Kardashianilt miljonite dollarite väärtuses ehteid ta Pariisi elukohast ning naist ähvardati relvaga, edastab The Guardian.
Kardashian esitas nüüd New Yorgis hagiavalduse lehekülje mediatakeout.com vastu, mis kirjutas, et staar lavastas ehtevarguse, et saada kindlustatud ehete eest kindlustusraha.
Kardashian pöördus pärast röövi kiiresti USAsse tagasi, kuid sealne meedia hakkas kohe spekuleerima, miks naiselt just nüüd ehted viidi ning kas Kardashian on aus või ta valetas röövi kohta.
Mediatakeout.com artiklis teatati, et Kardashian võis röövi ise korraldada ning valetas, et teda rünnati ja ähvardati relvaga. Staaril olevat kõik ehted alles, kuid lavastatud röövi abil soovis ta saada kindlstusfirmalt raha.
35-aastane Kim Kardashian langes ehteröövi ohvriks 3. oktoobril Pariisis, kui viis politseinikeks riietunud meest uksehoidja abiga ta luksuskorterisse pääsesid.
Prantsuse politsei teatel ähvardasid röövijad naist relvaga, sidusid käed ja jalad kinni ning sulgesid ta vannituppa, viies kaasa kümne miljoni dollari väärtuses ehteid.
Prantsuse politsei ja prokuratuur uurivad ehteröövi, uurijate allika teatel oli tegemist relvastatud rööviga, mille taga võib olla kriminaalne gäng. Kardashiani Pariisi korterist leiti sissetunginute DNAd, mille abil loodetakse teha seal olnud kurjategijad kindlaks.


description: Üha enam tuleb teateid, et miljardäridest ettevõtjad tahavad panustada ja investeerida kosmose uurimisse ja kosmosereisidesse.

title: Miljardäridest ettevõtjad on nüüdisaja kolumbused ja marcopolod

maintext:
Kosmiline pakub huvi näiteks Elon Muskile, Juri Milnerile, Mark Zuckerbergile, Richard Bransonile, Jeff Bezosele, Ross Perot`le, Larry Page`ile ja veel paljudele teistele, edastab Yle.
Maailma kõige rikkamate hulka kuulujatel on viimastel kümnel aastal üks ühine hobi- kosmos.
Lõuna-Aafrika Vabariigist pärit Elon Musk on leiutajast ettevõtja, kes juhib elektriautosid valmistavat firmat Tesla, lisaks oli ta firma PayPal kaasasutaja ja ta arendab hyperloop kiirsõidukit, kuid tal jääb aega tegeleda ka kosmosega.
Musk asutas näiteks kosmosefirma SpaceX, mis arendab ja katsetab kanderakette ning paar nädalat tagasi esitles ta Marsi koloniseerimise plaani. Tema firma kavatseb olla esimene, mis teeb mehitatud lennu Marsile ja seda enne USA kosmoseagentuuri NASA lendu.
Vene ärimees Juri Milner ja Facebooki asutaja, ameeriklane Mark Zuckreberg ühendasid jõud, tehes koostööd briti tuntud füüsiku ja kosmoloogi Stephen Hawkingiga, et saata kosmosesondid uurima kolmest tähest koosnevat süsteemi Alpha Centauri.
Britist ärimees ja seikleja Richard Branson, kellel kuuluvad firmad Virgin Records ja Virgin Atlantic Airways, asutas kosmoseturismifirma Virgin Galactic, mis hakkab jõukaid kosmoseturiste lennutama.
Kosmoseturismist on huvitatud ka Amazoni asutaja Jeff Bezos ja turismiärimees Robert Bigolow. Veel on kosmosereisdest ja uurimisest huvitunud Microsofti üks asutajatest Paul Allen ja režissör James Cameron.
Äritegevusega rikastunuid huvitab kindlasti ka kosmosega seotud äritegemise ja rikastumise võimalused. Ainuüksi satelliidiäri on sadade miljonite dollarite väärtuses bisnes.
Teadlased koos ärimeestega on käinud välja plaani hakata asteroididel maaki kaevandama, kuid esmalt tuleb asteroid tõmmata «kosmilise lasso» abil Kuu orbiidile. Mitmed uuringud on kinnitanud, et asteroididel võib leiduda väärismetalle nagu kuld ja plaatina.
Lisaks eraettevõtjatele tegelevad kosmose uurimise ja uute vallutamisplaanidega USA NASA, Euroopa Kosmoseagentuur (ESA) ja veel mitmete riikide kosmoseagentuurid. NASA teeb näiteks koostööd lennukifirmaga Boeing, andes talle neli miljardit dollarit, et luua Starliner kosmosekapsel.
Kuid jõukate ärimeeste ja kosmosefirmade plaanid on silma jäänud kriitikutele ja küünikutele, kes peavad paljusid plaane utoopiliseks ning neid on võrreldud iroonilises võtmes kuulsate maadeavastajate ja seiklejatega.
Mitmel korral on meedias küsitud, et kas miljardäridest ärihaid on nüüdisaja kolumbused, marcopolod ja vascodagamad, sest neid huvitavad kaardistamata alad, kuid mitte meie planeedil, vaid sellest väljapool.
Meeste plaanides on seiklushõngu, kuid nad näevad selles ka rahateenimise võimalust. Suured investeeringud võivad veel rohkem tagasi tuua.
Kosmiliste avaruste vallutamise konkurents on üsna tihe ja projektidesse investeeritakse sadu miljoneid dolalreid.
Miljardäridest ettevõtjad unistasid juba lapsepõlves millestki suurest ja äritegevuses on nad juba selle saavutanud, seega tuli pilk kuhugi kaugemale suunata. Jeff Bezos sõnas ühes intervjuus, et talle meeldis lapsena vaadata televiisorist rakettide starti, kuid kõige suurema mulje jättis Apollo 11 missiooni maandumine Kuul.
Paul Alleni teatel oli tal lapsepõlves periood, mil ta tahtis saada astronaudiks ja ta teadis peast paljude astronautide nimesid.
Samasugused unistused on veel paljudel teistel, kes ei ole veel kuulsaks ja rikkaks saanud.


description: Rulatamisest on saanud olümpiaala, miks mitte näiteks ka sportkalastamisest?

title: Sportkalastamisest võib saada olümpiaala?

maintext:
BBC teatel esitas Rahvusvaheline Sportkalastamise Föderatsioon (Confederation Internationale de la Peche Sportive) Rahvusvahelisele Olümpiakomiteele (International Olympic Committee - IOC) avalduse, et see ala võetaks Tokyo 2020. aasta olümpiamängude võistlusprogrammi, edastab foxnews.com.
IOC üritab kaasata olümpiaprogrammi uusi alasid, mis meelitaksid neid spordimänge vaatama ka nooremaid inimesi. Tokyos saab näha uusi spordialasid, milleks on surfamine, pesapall ja softball.
Sportkalastamise föderatsiooni esindajate teatel on kalastamine läbi inimkonna ajaloo olnud populaarne nii kõhutäie saamiseks kui ajaveetmisena, nüüdisajal aga koguvad populaarsust kalastamisvõistlused. Seega on sportkalastamine sobiv olümpiamängude ala, kuna selles on raske sohki teha, rääkimata dopingu tarvitamisest.
Kriitikute arvates on sportkalastamine igav ja kõik sõltub õnnelikest juhustest.
Sportkalastamine oli võistlusprogrammis näiteks 1900. aastal Pariisi suveolümpial. Võitja kohta andmed puuduvad.


description: Täna algas TV3s paroodiashow «Su nägu kõlab tuttavalt» viies hooaeg, kus võistlevad Laura Põldvere, Inga Lunge, Kalle Sepp, Liis Lass, Adeele Sepp, Joosep Järvesaar, Kristjan Kasearu ja Raivo E. Tamm.

title: Pärast Laura numbrit oli meestel raske keskenduda! Olav Osolin: mul läks asi füüsiliseks...

maintext:
Joosep Järvesaar kehastas Scootrit ja laulis lugu «Nessaja».
Kohtunik Olav Osolin: Scootrist ei arva ma eriti midagi, aga Joosepist arvan väga hästi. Minu arvates avas see lugu saate hästi. Ja Scootrit meenutas see ka väga palju. Meenutas neid aegu, et hüppa, hüppa, hüppa...
Tanja Mihhailova: See oli sarnane sinu stiili ja olekuga. See oli väga-väga hea.
Juss Haasma: Lahe algus, Joosep. Vaatame, mis edasi saama hakkab.
Andrus Vaarik: Väga hea, väga kaval. Ma siin ainsana pole Scooteri fänn. Ausalt öelda, see sind higiseks ei võtnud ja soengut sassi ei ajanud. Esimene number oli väga mugav sulle. Pange tähele, su sees on palju rohkem.
Adeele Sepp kehastas jazzlaulja Kadri Voorandi ja laulis lugu «Papagoi».
Tanja: Ma tundsin natuke ebamugavust, sest see oli ebamugavalt täpne. Žeste ja grimasse oli rohkem, kui oleks täpne olnud. Väga hästi tehtud, väga hästi lauldud. Kõik oli õigesti.
Juss: Adeele, naudi seda seiklust, mis sul siin antud on!
Andrus: Ma ei oska seda fenomeni sõnastada, sest sa erinevalt... Joosep on kaval, aga sina oled loll. Sa lõid lati nii kõrgele, et see oli nüüd tõesti Kadri Voorand. Ma olen kohutavalt kade su peale, et sul oli võimalus teha nii palju tööd ja minna nii maailmatasemel artisti sisse nagu Kadri Voorand.
Olav: See lugu mulle endale väga meeldib ja ma usun, et neile, kes on seda lugu kuulnud, oli see veel eriti naljakas. See oli supernumber.
Kalle Sepp kehastas Elvis Presleyt ja esitas lugu «Jailhouse Rock».
Juss: Kallet vaadates mõtlen, kuhu ta võiks rohkem sobida. Ma tõmbaks ta rohkem tänapäeva. Mulle meeldib üks hittseriaal ja see kannab pealkirja «Vaprad ja ilusad». Minu meelest on Ridge natuke Kalle nägu. Kui Kalle sinna läheks, hakkaks seal seriaalis ka midagi toimuma.
Andrus: Ma olen segaduses natuke, kaks andekat Seppa järjest - see ajab mul maailmapildi sassi natuke. Kalle, sa oled ka ikka väga õiges kohas.
Olav: Ma nägin toredat noort Elvist. Ma olen sinu bändi näinud ja selles, et sa laulad hästi seda, aga see, et sa nii hästi tantsid ja kogu see number kokku oli super.
Inga Lunge kehastas multifilmikangelast Potsatajat.
Tanja: Ma istusin ja tead... Selline lapsepõlvelaks. Ma mõtlesin, et hakkan nutma! See oli nii õige. Need vinüülid olid esimesed plaadid, mida ma kuulasin lapsepõlves. See oli nii hästi lauldud ja nii temalik. Ja vene keel oli ka väga hea!
Andrus: Mind valdasid segased tunded sind vaadates. See oli erakordselt armas ja ma ootan ärevusega ja põnevusega, mis sellest karvasest kostüümist selle hooaja jooksul veel välja tuleb.
Olav: Mina mõtlesin, et miks Potsataja on nii armas. Ma mõtlesin, et ta on selline keskmine eesti naine. Ta arvab, et ta ei ole ilus, ta arvab, et ta on teise järgu mänguasi riiulil, mida keegi ei taha. Ta kardab, et keegi ei tule tema sünnipäeval ja ta on kurb ja nukker. Aga õnneks on keskmine eesti mees nagu krokodill Gena, kes tuleb ja lohutab teda. Kui ma vaatasin seda numbrit, siis mul tuli küll selline tunne, et ma tahaks olla krokodill, kes käib selliseid õnnetuid Potsatajaid lohutamas.
Andrus: Sul on võimalus võtta Süüria pagulasi vastu nii palju kui sa soovid. Tegelikult see lugu räägib pagulastest.
Laura Põldvere kehastas Geri Halliwelli ja esitas tema kaverit loost «It's Raining Men».
Olav: Ma ei suutnud keskenduda, sest see asi läks füüsiliseks vahepeal. Mul ei ole selle viie hooaja jooksul kordagi läinud asi nii füüsiliseks. Ma olin täiesti märg juba laulu algusfaasis. Täiesti loigud on siin. See tuletab küll juba hilisemat noorusaega meelda, kui Spice Girls möllas. Ma ei saa siiamaani aru, miks Beckham võttis selle Victoria. Ginger Spice oli neist ikka kõige parem. Geri polnud selles loos suurem asi tantsija ja sinna üllatasid, et sa oskad ka liigutada ennast. Võibolla ma ootasin isegi rohkem, aga tantsisid täitsa Geri tasemega. Laulu poolest tundus alguses natuke madal, aga kui refrääni läks, siis kõik toimus. Aga muidugi ma olin täiesti löödud selles...
Tanja: Mul on hea meel, et sa võtsid just selle laulu, sest see pole lihtne number. Kindlasti ei ole lihtne tantsida ja laulda madalaid noote. Oli näha, et sa tegid väga palju tööd sellega. Ta päris sada protsenti ei tulnud välja, sest ta on ikka väga raske number, aga mulle meeldis, et sa astusid välja oma mugavustsoonist.
Juss: See oli raske lugu ja füüsiline. Laura sai sellega ju tublisti hakkama.
Andrus: Mina, kes teadupärast ei ole eriti füüsiline inimene, väljendan ennast ka verbaalselt. Väga tubli, Laura! Mul on hea meel, et sa tulid välja moekunstnike konstrueeritud arhitektuurilistest vormidest. Ma sain aru, mis inimene seal sees on. Minu meelest sa tegid Geri Halliwellile ära!
Raivo E. Tamm kehastas popikuningas Michael Jacksonit ja esitas tema hitti «Don't Stop 'Til You Get Enough».
Tanja: Seal polnud võibolla mitte see Michael Jackson, keda ma oleme kõik need aastad näinud, aga Michael Jackson seal oli... Tegelikult selle saate point ongi meelelahutus, et sa vaatad, naudid, naerad ja laulad kaasa ja ootad, et mis jalg nüüd veel tõuseb. Ja tõusis ja noh, moonwalk päris ei olnud. Aga kui me kerime tagurpidi linti, siis tegelikult saab küll. See oli nii tore. Huviga ootan igat numbrit, mis siit hakkab tulema. Ma juba haistan, et nalja saab!
Juss: Ma ütlen Raivo kohta seda, et mulle ilgelt meeldivad inimesed, kes ei karda piiridest välja tulla. Ma olen Raivoga teinud draamalavastusi ja ma tean, kui hea draamanäitleja ta on. Ja palun - Michael Jackson! Ta tegi seda nii, et inimesed said aru, kes ja mis lugu on.
Liis Lass esitas Maarja-Liis Ilusa 90ndate hittlugu «Sa ju tead».
Juss: No ma tõmbad kiiresti paralleeli eelmise hooajaga, kus ma pidin analoogse numbri tegema Anacondana. See oli niuke kihvt aeg. Liis taaselustas selle. Kihvt number!
Andrus: Ma ei oska sellele ühest žanri määrata. Mul oli väga naljakas, aga samas väga õudne. Mul tuleb tõesti pilt neist üheksakümnendatest silme ette, kus sellised lapsed on visatund mingite Margus Turude kätte ja nad müüvad neid öösel mingitele pätikampadele. Liis, sellest saatest on välja koorunud mitmeid naiskoomikuid. Ma ei väsi kordamas, see on haruldane inimtõug. See oli peen paroodia - sa ei mõnita, selles oli tohutud kaastunnet ja arusaamist selles. Ja see naeruväärsus tuli ka välja ja elu ongi naeruväärne tegelikult, kõige paremas mõttes. Selles numbris oli kõike!
Olav: Mul oli tunne, et liikumine oli natukene aktiivne. Kui ma mõtlen tolleaegset, siis see nurgelisus oli ikka kummaline. Aga tuleb arvestada ka sellega, kui noore artistiga tollel ajal tegu oli. See, mida ma praegu nägin, oli täpselt selline... Noor koolitüdruk, kellele on onud täpselt selgeks õpetanud, mida ta peab tegema, millal ta peab paremat kätt liigutama, millal vasakut ja et mikrofoni tuleb kogu aeg enda ees hoida. Ja ta teeb seda kõike püüdlikult. See kõik oli täpselt selline, nagu seal 90ndatel oli. Ja isegi, kui jäi mulje, et läks sassi, siis tegelikult ma ju tean, et ei läinud.
Tanja: Mulle väga-väga meeldis see etteaste. Mul on tunne, et see saade on naistesaade ja naised on väga tublid. Ma kujutan ette, kui raske saab hindamine olema. See number oli tervik.
Kristjan Kasearu kehastas Sofia Rotarut ja laulis lugu «Lavanda». Tema duetipartneriks oli Jaak Joala rollis Mart Müürisepp.
Andrus: Ma arvan, et Kristjan tundis Sofia Rotaru ära nende proovide käigus. Kui mehed hakkavad naisi tegema, on seal väga kerge libastuda. Seal on ülepanemise ja laadaparoodia tegemise oht. See sinu asketism ja sisemine väärikus... Kristjan, sinust ma räägin. See oli täiesti suurepärane. Väga stiilne number!
Olav: Tema oli ju see inimene, kes sai sünnipäeva puhul ordeni nii Putinilt kui Porošenkolt. Selles mõttes tuleb oodata Eesti järgmise presidendi arvamust. Minu jaoks oli see väga huvitav number. Noor Joala ja vana Rotaru olid kokku saanud. Üks väike nõuanne - põlved tuleks koos hoida.
Tanja: Tegelikult ma isegi üllatusin. See tämber ei olnud ämber. Mulle meeldis, et sa olid väärikas ja mulle üldse ei tundunud, et Rotaru oleks vana. Mulle väga meeldis see kooslus, see oli väga orgaaniline. Naise kuju sulle sobib veidral moel. Ära jää sinna, aga see sobib.
Juss: Kui on olnud tugev saade, siis nüüd olen saanud oma kulminatsiooni. Mina olen ka positiivselt üllatunud. Kristjan tiriti siin esimeses saates kohe kuskile teise maailma ja nähed, kui peenelt ta Sofia rolli nautis ka veel... Väga kihvt!


description: Teadusportaali Seeker toimetaja Jules Suzdaltsev selgitab videos, milline on elu Põhja-Euroopas asuvas Eestis, mille naabriteks on Soome ja Venemaa.

title: Video: millisena näeb Eestit teadusportaal Seeker?

maintext:
USA demokraadist presidendikandidaat Hillary Clinton on tuntud kogu maailmas, kuid veel ei ole end jõudnud maailmale tutvustada Eesti esimene naispresident Kersti Kaljulaid. Tal ei ole suurt riiki, mida valitseda, sest Eesti on küll suurem kui Šveits, kuid rahvaarv on väiksem. Eesti on umbes USA Maine´i osariigi suurune.
Jules Suzdaltsev selgitab videos, et Eesti oli kunagi osa Nõukogude Liidust, kuid taasiseseisvus 1991. aastal ning alates sellest on areng olnud kiire.
Eesti kuulub koos Läti ja Leeduga Balti riikide hulka, kuid Eesti kultuur ja keel sarnaneb Soome kultuurile ja keelele ning ajalooliselt on sidemed Rootsiga.
Nii eestlased kui soomlased kuuluvad soomeugrilaste hulka, neil on sarnane söögi- ja saunakultuur. Lisaks kuulub Eesti Põhjamaade Nõukogusse, kuhu nõukogude perioodil pääsemine oli välistatud.
Võrreldes teise endiste nõukogude vabariikidega, on Eesti tehnoloogiliselt märgatavalt arenenum. 2000. aastal sätestati, et internetile juurdepääs on üks põhilisi inimõigusi ning mitmel pool riigis rajati WiFi tsoone. Pealinna Tallinna on mitmel korral nimetatud Euroopa Ränioruks, sest Eestis on Euroopa riikidest kõige enam idufirmasid. Eestis on loodud näiteks internetitelefonivõrgustik Skype.
Lisaks on Eesti üks urbaniseerunumaid riike, kolmandik elanikest elab linnades. Mis puudutab haridust, haritust, laia silmaringi ja kultuursust, siis ollakse Eestis võrreldes teiste Euroopa riikidega üle keskmise.
Eestis ei ole kombeks abielluda ja selle tõttu elab suur osa paare vabaabielu. Eesti on Euroopa üks ateistlikumaid riike, kuna vaid 28 protsenti rahvastikust peab end usklikuks.
Eesti moderniseerub kiiresti, riik kuulub nii Euroopa Liitu, NATOsse kui OECDsse. 2013. aastast on Eesti pealinnas Tallinnas ühistransport tasuta ja see on osutunud edukaks.
Eestis on kõrge haridustase, ajakirjandusvabadus, kõrge elukvaliteet ja inimarengus ollakse kõrgel kohal.
Samas on täheldatud sissetulekute osas suurt lõhe, 20 protsendi kõige rikkamate sissetulek on viis korda suurme kui 20 protsendi kõige vaesemate oma.
Eesti on koos Soome ja Venemaaga üks neid Euroopa riike, kus on probleeme alkoholi liigtarbimisega. Eestis elab umbes 1,3 miljonit inimest, seega saab alkoholismi pidada nii väikese rahvaarvu juures suureks probleemiks.
Eesti rahvastikust umbes 70 protsenti on eestlased, venelased on suurim vähemusrahvus.


description: Maal on teada, et kosmilised tingimused võivad olla inimestele ohuks, kuid kuidas saaks inimene ikkagi endast kosmosesse märgi maha jätta?

title: Surnud astronautidest võib saada elu allikas?

maintext:
Kuna kosmoseagentuuridel ja eraettevõtjatel on kavas mitmeid ambitsioonikaid kosmose vallutamise plaane, siis tõenäoliselt võib ette tulla ka astronautide hukkumist kosmilistes tingimustes, edastab Daily Mail.
Teadlased käisid välja ulmevaldkonnast idee, et surnud astronautidest võivad mõnel teisel planeedil saada elu külvajad.
Nad rõhutasid, et elu tekkeks peavad olema sobivad tingimused, et inimkehal olevad mikroobid saaksid uues keskkonnas ellu jääda ja paljuneda. Seega saavad hukkunud astronaudid olla elu stardipaketiks.
Mikroobide edukas transportimine uude keskkonda sõltub kolmest põhifaktorist: surnukeha kaitsmine, säilitamine ja keha lendamise aeg.
Astronaudi surnukeha peaks jõudma võimalikult kiiresti mõne planeedi pinnale, sest kui ta on liiga kaua kosmoses, võivad ta kehal olevad väikeorganismid saada kahjustada kosmilise kiirguse tõttu ja seega kahaneb võimalus elu edasiseks arenguks.
Teadlased selgitasid, et isegi siis, kui astronaudi kehal on kõik mikroobid surnud, võib ta ikkagi olla elu allikaks, kui satub planeedile, kus on olemas elu tekkeks vajalikud tingimused ja molekulid, näiteks DNA aluseks olevad trifosfaadid.
USA Louisiana ülikooli mikrobioloogi Gary Kingi sõnul suudavad osad mikroobid jääda ellu väga karmides oludes.
«Meil on varasemast kogemus, et mikrobioloogilist elu leidub meie planeedil näiteks igikeltsas, mida saab pidada kosmilise keskkonnaga sarnaseks. Tegemist on organismidega, mis on seal olnud miljoneid aastaid. Kui tegemist on lennuga lähialale, näiteks Marsile, siis on kindel, et inimkehal olevad bakterid jäävad ellu. Pean silmas eelkõige Deinococcus radiodurans baktereid, mis suudavad ellu jääda väga vähese vee ja suure kiirguse tingimustes,» teatas King.
Mikroobidel on suuremad ellujäämisšansid meie päikesesüsteemis, sest mida kauem nad on kosmilise kiirguse käes, seda enam nende ellujäämisvõimalused kahanevad.
Kui aga hukkunud astronaut koos ta kehal olevate mikroobidega liigub teise süsteemi, näiteks Proxima Centaurisse, siis kahanevad mikroobide väljavaated märgatavalt, kuna keha on liikunud liiga kaua kosmilise kiirguse käes ja tugev kiirgus võib tekitada DNAs ja RNAs mutatsioone.
«Tegelikult ei saa midagi välistada, sest inimkehal olevatest mikroobidest mitte kõik ei pea ellu jääma, piisab vaid paarist või isegi ühest,» lisas King.
Teadlaste arvates võivad õigesse keskkonda sattunud mikroobidest tekkida uued senitundmatud liigid.
«Kui astronaudi surnukeha laguneb planeedil, kus tingimused on õiged, siis ta kehalt pärinevatel mikroorganismidel võivad tekkida uued omadused ja seega saab tekkida uus liik,» teatas Harvardi ülikooli meditsiiniteadlane Jack Szostack.
Šotimaa Glasgow ülikooli keemiku Lee Cronini arvates peaks kosmoses elu külvamise tõenäosuse suurendamiseks hukkuma terve astronautide meeskond.
«Elu tekkevõimalused on suuremad, kui korraga hukub palju astronaute, mitte ainult üks. Samas peavad nad sattuma õigele planeedile ja õigesse keskkonda,» nentis Cronin.


description: Kariibi merel möllanud orkaan Matthew on jõudnud USA idarannikule, ohustades nüüd Floridat.

title: Orkaan Matthew on jõudnud Florida rannikule, mis saab Cape Canaverali kosmosekeskusest?

maintext:
Meteroroloogide teatel on kolmanda kategooria Matthew rohem kui 100 aasta jooksul kõige tugevam seal piirkonnas möllav orkaan, milles tuule kiirus ulatub 60 meetrit sekundis, edastab foxnews.com.
USA võimud andisd käsu evakueerida looduskatastroofi piirkonnast 1,5 miljonit inimest, kuid on neid, kes ei soovi oma kodu maha jätta ja lahkuda.
Ennustuse kohaselt liigub tugev Matthew üle kogu Florida poolsaare, kuid võib sisemaa poole liikudes nõrgeneda. Orkaaniga kaasneb tugev tuul ja vihm, mille tõttu tekivad üleujutused, milles tulvavesi võib kerkida kolme meetrini.
Pärast Floridat liigub orkaan mööda Georgia ja Lõuna-Carolina rannikut, kuid juba nõrgenedes. Pühapäeval peaks Matthew võtma suuna tagasi lõunasse ja liikuma Bahama saarte suunas.
Nii USA kosmoseagentuur NASA kui meteoroloogid jälgivad pingsalt Matthew liikumisteekonda, kuna orkaan võib tabada ka kuulsat Cape Canaverali kosmosekeskust.
Cape Canaverali keskuse 200 töötajat on viidud maa-alusse varjendisse, kuid hoonetes ja välistingimustes olev kosmosetehnika on orkaani tõttu ohus.
Matthew tõttu hukkus Haitil ja Dominikaani vabariigis üle 280 inimese ja hävines mitu asulat. Kuuba ja Bahama saared pääsesid kergemalt, kuid seal on langenud puude tõttu ulatuslik elektrikatkestus.


description: Briti tüdruk Madeleine McCann kadus 3. mail 2007. aastal Portugalis Algarves Praia da Luzi kuurordis, kus ta oli koos oma vanemate ning õe ja vennaga koos puhkusel.

title: Inglane korraldab Madeleine McCanni kadumispaigas ekskursioone

maintext:
Nüüd pakub üks anonüümseks jääda soovinud inglane turistidele ekskursioone paikades, mida seostatakse Madeleine`i kadumisega ja need on osutunud populaarseks, edastab mirror.co.uk.
Madeleine McCanni vanemad, ema Kate McCann ja isa Garry McCann peavad sellist ettevõtmist solvavaks ja ebamoraalseks. Vanemad on eitanud, et nemad on tütre kadumise taga ning politsei ei ole leidnud tõendeid, et vanemad sellega seotud on.
Samas on neid, kelle arvates juhtus õnnetus, laps hukkus ning vanemad hävitasid surnukeha.
Praia da Luzis elavate brittide sõnul soovib mees oma Luz Challenge ekskursioonidega odavat kuulsust saada.
Madeleine McCann kadus paar päeva enne nelja-aastaseks saamist, 12. mail 2007 ning ligi kümne aasta pikkused otsingud ei ole aidanud teda leida.
Briti allikate andmetel pakub kummalisi ekskursioone pensionil olev inglane, kes väidetavalt on 60. eluaastates ja on alates Praia da Luzi elama kolimisest omal käel üritanud uurida, mis Madeleine´iga juhtuda võis.
Mehe sõnul tegeleb ta iga päev «Maddieville´i » teemaga ja tegutseb nagu filmiseeria «Mission Impossible» agent, et tüdruku saatust lahti harutada.
Mehe teatel on tegemist tasuta ekskursioonidega, sest lapse kadumise pealt ei ole ilus raha teenida.
Mehe tuttavate sõnul on Madeleine McCanni kadumine selle mehe kinnisidee ja ta on kogunud kokku kõik saadaolevad materjalid selle juhtumi kohta.
Lisaks peab mees uurimise ja ekskursioonide kohta blogi, kus on ära toodud kohad, kus McCannide pere puhkuse ajal oli, kaasa arvatud üüritud suvitusapartment ja restoran, kus nad einestamas käisid.
Veel on ära toodud paigad, kus inimesed võisid näha võõrast isikut väikest last süles kandmas ning kohad, mille politsei on läbi otsinud.
Ekskursioonil osalejad viiakse samuti kohalikku kirikusse, kus tüdruku eest on palvetatud.


description: Argentinas Cordobas töötab Downi sündroomiga naine Jeromito lasteaia õpetajana, olles selles ametis seal esimene.

title: Pildid ja video: Argentina sai esimese Downi sündroomiga lasteaiaõpetaja

maintext:
31-aastane Noelia Garella on oma sündroomi tõttu pidanud võitlema eelarvamustega, sest kui ta vanemad tahtsid teda kunagi lasteaeda panna, siis ei võetud teda vastu, vaid nimetati «koletiseks», edastab AFP.
Garella näitas, et kõik on võimalik ja nüüdseks on tal oma lasteaiarühm ning lapsed on temaga väga rahul.
Downi sündroomiga naine maailmale väljakutse saades pretsedendiks, sest tema kohta on paljud küsinud, et kuidas saab kognitiivse hälbega inimene lapsi õpetada.
Ta hoolealused on kahe- ja kolmeaastased, kes on temast, temaga mängimisest ja ta loetud lugudest vaimustuses.
«See on minu unistuste töö alates sellest, mil olin väike tüdruk. Tahtsin saada lasteaiaõpetajaks, sest mulle meeldivad lapsed. Tahan, et lapsed õpiksid nii lugema kui kuulama, sest mõlemad oskused on elus vajalikud,» teatas naine.
Cordobas asuv lasteaed palkas Garella hoolimata tema suhtes üles näidatud eelarvamustest, eriti oli vastu selle lasteaia endine juht Alejandra Senestrari, kuid teised, kaasa arvatud laste vanemad, teised õpetajad ja isegi Cordoba linnapea, olid poolt. Nüüdseks on teada, et lasteaed tegi õigesti, sest Downi sündroomiga õpetaja on laste seas väga populaarne.
Kuigi Downi sündroom mõjutab nii inimese füüsist kui vaimset poolt, on Garella erinev, sest ta on alati teadnud, mida tahab ja nüüd saavutas selle.
Naise ema Mercedes Cabrera sõnul oli ta väike tütar pisarates kui talle öeldi, et nad ei taha lasteaeda temasugust «koletist», kuid ta sai kiiresti sellest üle öeldes, et ta ei ole kurb koletis, vaid rõõmus koletis, kes saab kõigega hakkama.
Teistest riikidest on teada mõnda Downi sündroomiga lasteaiaõpetajat, kuid Garella on Ladina-Ameerikas esimene.
Garella kolleegide teatel suudab ta end lastega samastada ja see on hea omadus. Samas andis Downi sündroomiga naine neile kõigile õppetunni, et hea tahtmise juures on kõik võimalik.
Garellast sai lasteaia abiõpetaja juba 2012. aastal, ta harjutas, kuidas lastega olla ja tegeleda ning teda edutati hiljem täiskohaga õpetajaks.
Naise sõnul tegeleb ta tööst vabal ajal ladina tantsudega ning tahab millalgi oma lapsi saada.
Argentiinlanna sõnul on ta rühmas Downi sündroomiga poiss, nad teavad, et on sarnased.
Downi sündroom kõige levinum kromosoomhaigus, mida 95 protsendil juhtudest põhjustab 21. kromosoomi trisoomia ehk 21. kromosoomist on kolm eksemplari, normaalne on kaks.


description: Prantsusmaal Nantes´is avatakse niinimetatud Downi sündroomi restoran, sest sealsetel kokkadel ja teenindajatel on see sündroom.

title: Prantsusmaal avatakse esimene "Downi sündroomi" restoran

maintext:
Prantsuse esimene selline restoran aitab Downi sündroomiga inimestel töötada ja tunda end täisverelise ühiskonnaliikmena, edastab The Local.
Projekti taga on 26-aastane sisekujundaja Flore Leliévre, kellel on Downi sündroomiga vend ja kes alustas sellega kolm aastat tagasi. Viimased 1,5 aastat on tal vabatahtlikest abistajatest meeskond.
«See on olnud väga emotsionaalne projekt, palju on stressi, kuid me saime hakkama. Mul on suurepärane meeskond, sest nii suurt projekti on võimatu üksinda ellu viia,» teatas prantslanna.
Naise teatel ilmus temast ja ta restoranist lugu väljaandes Ouest France ja pärast seda on ta telefon olnud «punane», sest paljud Downi sündroomiga inimesed ja nende lähedased tunnevad selle vastu huvi.
«Peredel on hea meel, et aitan Downi sündroomiga inimestel ühiskonda integreeruda. Tavaliselt ei võimaldata selle sündroomiga töötada,» nentis Leliévre.
Le Reflet restoranis töötab kuus inimest, kellel kõigil on Downi sündroom, neist kaks on kokad ja neli on teenindajad. Lisaks on meeskonnas peakokk ja restorani juht, kellel Downi sündroomi ei ole.
Meüü on lihtne, on kolm eelrooga, põhiroog, mis iga päev on erinev ja magustoit. Enamik rooogasid eelküpsetatakse madalal soojusel, et minimeerida Downi sündroomiga kokkade stressi.
Restorani käivitaja teatel on neil teenindajate jaoks märgisüsteem, mille abil saavad nad aru, mida kliendid soovivad.
Samuti on selles restoranis erilised tööpinnad ja lauanõud, et neil, kellel on motoorikaga raskusi, oleks neid kergem.
Lisaks Prantsuse restoranile on Downi sündroomiga töötajad ka Itaalias Roomas tegutsevas pitseerias, kus neid töötab 13. See söögikoht on roomlaste ja turistide seas populaarne mitte ainult hea toidu, vaid ka teenindajate sõbralikkuse poolest.


description: Youtube`is on oletatavalt Venemaal tehtud video, millel sõidab ristmikul BMWle ootamatult ette masin, mida enne seda näha ei ole.

title: Video: juhtum Venemaal. Kust ilmus "kummitusauto"?

maintext:
Video tegi BMW taga sõitnud auto juht oma autokaameraga, kelle teatel oleks võinud tekkida kokkupõrge, sest teise auto ilmumine oli väga ootamatu.
Videot näinud üritasid mõsistatada, kust «kummituslik» tumedat värvi masin kiire liiklusega ristmikule saabus, kuid vastust sellele ei leitud.
BMW on vasakpööret tegemas, kui nagu maa-alt ilmub auto, mis sõidab ette ja siis minema kihutab.
Video kiires versioonis on keeruline ootamatult ilmunud autot näha, kuid aeglasemalt vaadates on ta ilmumine selgelt märgatav.
Oli neid vaatajad, kelle arvates ei pandud õnnetuse tekitada võinud masinat alguses tähele, kuid oli ka neid, kes peavad videot töödelduks.
Tegemist on 2014. aasta videoga, mis pakub seni huvi, kuna mõistatust ei ole lahendatud.


description: Austria päritolu USA staar ja endine kuberner Arnold Schwarzenegger pääses Saksamaal rahatrahvist tänu sellele, et tegi koos koos politsenikega selfi.

title: Arnold Schwarzenegger pääses Saksamaal trahvist tänu selfile

maintext:
«Terminator» filmide näitleja jäi politseile silma Münchenis, kus ta sõitis Oktoberfesti õllefestivali toimumispaiga lähedal vales kohas jalgrattaga, edastab The Independent.
Politsei pidas kinni esmalt ühe jalgratturi, kes osutus staari ihukaitsjaks ja siis veel teise, kes oli Schwarzenegger. Näitleja selgitas politsenikele, et tal on probleeme käimisega ja selle tõttu kasutab jalgratast.
Politsei tahtis näitlejale ja ta ihukaitsjale trahvi määrata, kuid Schwarzenegger pakkus välja, et trahvi asemel võiksid politseinikud teha temaga koos selfi.
Politsenikud olid sellega nõus, võtsid staari vabanduse vastu ning selfi saigi tehtud. See jõudis hastagiga #hastalavista sotsiaalmeediasse.


description: Jaapani leiutajad jooksevad ajaga võidu, kuna 2020. aasta Tokyo olümpiani on vaid neli aastat, kuid Jaapani olümpiakomitee soovib, et tõrvik süüdatakse lendava auto abil.

title: Jaapan tahab 2020. aasta Tokyo olümpial süüdata tõrviku lendava autoga

maintext:
Suveolümpiamängude korraldajariik esitleb tavaliselt ava- ja lõputseremoonial midagi erakordset, kuid samas selle riigiga seonduvat ning kuna jaapanlaste kireks on tehnika ja robotid, siis loomulikult esitletakse midagi sellest valdkonnast, edastab news.com.au.
Jaapanis tahetakse panna avatseremoonial olümpiastaadionil sõitma auto, mis teeb lennu tõrviku suunas ja süütab selle.
Projekti taga on noortest andekatest inseneridest koosenev meeskond Cart!vator ning nad on teinud katseid mahajäetud kooli alal, saadeks Toyotalt auto laenuks.
Jaapanlaste eesmärgiks on luua «lendauto», mille pikkus on 3,5 meetrit ja laius 1,3 meetrit. Tegemist on ühekohalise ja kolmerattalise elektriautoga, millel on vertikaalset õhkutõusmist ja maandumist võimaldav süsteem ning propellerid. Autot saab juhtida nii maapinnal kui õhus rooli ja pidurisüsteemi abil.
Projekti lehekülje teatel on tegemist uue põlvkonna Skydrive autoga, mis võimaldab lennata ja vähendada sellega sõltuvust teedest.
Selle auto algelist prototüüpi esitleti 2014. aastal Tokyo leiutajate messil, kuid masinat on arendatud edasi eesmärgiga, panna see korralikult lendama. Samas on suurema auto puhul raskem seda panna õhku tõusma ja lennu ajal kontrollida. Leiutajate meeskonna teatel võib selline auto maksta 30 miljonit jeeni (umbes 200 000 eurot) ja nad loodavad ühe sellise auto Tokyo olümpial lendama panna, samas masstootmisse see kindlasti niipea ei jõua. Jaapanlaste sõnul on see auto maailma kõige väiksem lendauto.
Projekti lehekülge vaata siit.


description: Sotsiaalmeedias levib video, millel selgeltnägija esineb otsesaates, kuid tema seljataga on stuudiokujundus, kuhu ootamatult ilmub olend, kes väidetavalt on poltergeist.

title: Video: selgeltnägija esinemise ajal oli näha poltergeisti?

maintext:
Mehhiko populaarne selgeltnägija Mohni Vidente kõneles saates «Sale el Sol», kui otsesaates korraks kummalise tegelase tõttu segadus tekib.
Poltergeist ilmub ajal, mil Vidente ennustab, milliseks kujunevad järgmised nädalad ja mida tuleks inimestel tähele panna. Siis ta mainib, et stuudios on tunda inglite ja teiste taevaste olendite energiat.
Teadaolevalt suudavad poltergeistid asju liigutada ning Vidente arvates oli stuudios objektide kukkumine selle tõendiks.
Vidente selgitas Twitterisse pandud video juures, et kogu saate ajal oli tunda erilist õhkkkonda, kuna ruumis oli lisaks saatejuhtidele, külalistele ja temale veel ka nähtamatuid olendeid.
Videol on näha, kuidas üks saatejuhtidest, Carlos Arenas ehmatab, kui stuudios objekt ümber kukub, kuid teised ei pane seda tähele, arvates et ta teeb nalja.
Videot näinute seas on skeptikud, kes arvavad, et keegi telekanali töötajatest sattus juhuslikult otsesaate ajal stuudiosse, ehmatas ja ajas objekti ümber või siis tuli ta sinna meelega, et jätta mulje poltergeistist.
Selgeltnägija Vidente teatel võib Mehhikot tabada novembris tugev maavärin.
Vidente lehekülje kohaselt tekkis tal selgeltnägemise võime pärast seda, kui ta sai 1989. aastal pikselöögi. Ta sai kontakti jõuga, mida teistele on raske selgitada ja millest enamik aru ei saa.


description: Sotsiaalmeedia ajastul võib igaühest saada ootamatult kogu maailmas tuntud kuulsus, kestku see kuulsus siis kas lühikest aega või pikemalt. Just nii juhtus vaese pakistanlasest teemüüjaga, keda peetakse maailma kõige seksikamaks meheks.

title: Pildid ja video: vaesest Pakistani teemüüjast sai üleöö maailma kõige seksikam mees

maintext:
Veel üks nädal tagasi oli 18-aastane Arshad Khan Pakistani pealinnas Islamabadis töötavatest paljudest teemüüjatest, kes elas peost suhu, kuid siis ristus tema tee fotograaf Jiah Aliga, kes teda pildistas ja pildid Instagrammi riputas, lisades Khani piltide juurde humoorika kaheti mõistetava teksti «Hot-tea» (Kuum tee). See oli viide nii teele kui seksikale mehele.
Khanist tehtud fotosid on sotsiaalmeedias jagatud palju ning tema fenomenist kirjutas mitu väljaannet.
Fotosid näinute teatel teevad mehe eriti seksikaks tema erksat sinist värvi silmad, mis ta musta värvi juuste taustal hästi esile tulevad.
«Tegemist on kõige seksikama elusoleva mehega, keda ma kunagi näinud olen,» teatas üks kommenteerija.
Teine teatas, et ta kavatseb reisida Pakistani Khaniga kohtuma.
Ei läinud kaua aega, kui modelliagentuurid mehe vastu huvi tundma hakkasid ja nüüd olevat tal modellileping taskus. Lisaks plaanib ta võtta näitlemistunde lootuses, et pääseb filmi.
Khan andis Pakistani meediale intervjuu, milles teatas, et pärast tema fotode levimist hakkasid naised teda uudistamas käima.
Khanile loodi oma Twitteri konto ja ta esines televisioonis, kandes läänelikku ülikonda.
Fotograaf Ali sõnul on Khan õnnelik, et teda tähele pandi, kuid tal on veel raskusi avalikkuses olemisega, kuna puuduvad varasemad kogemused.
«See oli minu jaoks suur üllatus. Minu välimust on ka varem kiidetud, kuid kuna olen vaene, siis ei olnud mul just palju võimalusi,» lausus pakistanlane.
AFP teatel ei teadnud Khan oma kuulsaks saamisest mõnda aega, sest tal ei ole nutitelefoni, arvutit ega televiisorit ja ta ei oska lugeda.
«Tema ja ta pere on elanud Islamabadis 25 aastat. Enne teemüügiga tegelemist müüs ta kohalikul turul puuvilju. Ta alustas teega kolm kuud tagasi ja kohe saabus kuulsus,» teatas fotograaf.
Pakistanlasega juhtunu tõstatas rahvusvahelises meedias küsimuse, kas vaene, kuid kena mees on lihtsalt iluobjekt, mille abil modelliagentuurid raha teenivad.
Ali teatel jäädvustas ta Islamabadis igapäevaelu ning ta ei arvanud, et fotod teemüüjast levima hakkavad ja sensatsiooni tekitavad.
Khaniga juhtunut on nimetatud nii Tuhkatriinu-looks kui tuumapommi plahvatuseks.


description: USA vabariiklaste presidendikandidaat Donald Trump langes avalikkuse rünnaku alla 2005. aastast pärit video tõttu, millel on kuulda, kuidas ta naiste kohta halvustavaid ja solvavaid sõnu kasutab. Mitu naist tõid päevavalgele minevikus toimunud juhtumid, milles Trump neid väidetavalt seksuaalselt ahistas ja ilma nende nõusolekuta suudles.

title: Moelooja Vivienne Westwood: nii Clinton kui Trump on saast

maintext:
Mitmed kuulsused, kaasa arvatud USA esileedi Michelle Obama, võtsid Trumpi naistesse suhtumise teemal sõna, nimetaded presidendikandidaati seksuaalkiskjaks, edastab The Independent.
Nüüd teatas inglannast molelooja Vivienne Westwood, et talle ei meedi demokraadist presidendikandidaat Hillary Clinton, kes on oma suhtumise ja seisukohtadega põrgulik, kuid sama kehtib ka vabariiklase Donald Trumpi kohta.
«Tegelikult ei ole ameeriklastel kedagi valida, sest nii Clinton kui Trump on saast. Clinton on olnud alati vaenu- ja vihaõhutaja ning kui temast president saab, vajub USA veelgi sügavamale sohu. Kui ma oleks ameeriklane, ei hääletaks ma kummagi kandidaadi poolt. Kui oleks kandidaat, kes on oma vaadetelt keskkonnakaitsja ja roheline, siis hääletaksin tema poolt,» teatas Westwood.
Ta lisas, et talle ei meeldi ka praegune president Barack Obama, kuna tema ajal on olnud suuri probleeme rahanduses ja tervishoius.
«Riigijuhid vist tahavad meie planeedil elu väljasuretada, sest loodust tuuakse pidevalt äritegevusele ja jõukaks saamisele ohvriks. Kui nad süsteemi ei muuda, siis kaome kõik. Poliitikute vahel ei ole võimalik valida, nad kõik nagu ühe vitsaga löödud,» teatas moelooja.


description: Disney stuudio avalikustas uue linateose «Pirates of the Caribbean: Dead Men Tell No Tales» (Kariibi mere piraadid: surnud mehed lugusid ei vesta) esimese paljastava video.

title: "Pirates of the Caribbean: Dead Men Tell No Tales" esimene paljastav video

maintext:
Fotod: näitleja Johnny Depp pani müüki oma viiest luksuskorterist koosneva hiigelkodu
Selles, et jõukatel inimestel ja eriti just kuulsatel näitlejatel on suured villad, ei ole midagi uut. Näitleja Johnny Depp ostis endale kümme aastat tagasi aga hoopis viis kõrvutiolevat katusekorterit – nüüd pani ta need kopsaka rahasumma eest müügile, kirjutab Wall Street Journal (WSJ).
Pilk peale! Lahutatud Johnny Depp müüb oma uhket kunstipärast katusekorterit
Hiljuti lahutatud staarnäitleja Johnny Depp pani müüki oma uhke ja kunstipärase katusekorteri. Näitame ka teile, head lugejad, milline see välja näeb. Kes teab, äkki tekib isu ära osta!
Pidage! Amber Heardi sõnul on Johnny Deppi otseannetusel sugugi mitte süütu tagamõte
Amber Heard ütleb, et Johnny Deppi otsus lahutuse käigus talle välja mõistetud raha otse heategevusele annetada on tehtud suure tagamõttega.
Hirmus foto: Johnny Depp lõikas vihahoos sõrme ja kritseldas Amberi seinale verega «Billy Bob»
Amber Heard väidab, et Johnny Depp lõikas vihahoos kogemata sõrme otsast tüki ära, torkas selle tumesinise värvi sisse ning kritseldas vere ja värvi seguga toaseinale.
Lekkinud videost saab näha, kuidas Johnny Depp köögis märatseb
Uuest lekkinud videost saab aimu, kui keerulised olid Johnny Deppi ja Amber Heardi suhted tegelikult.
Video: «Kariibi mere piraatide» näitleja võitleb Islamiriigiga
Inglasest näitleja, kellel oli Hollywoodis edukas karjäär, võitleb nüüd koos kurdidega äärmusrühmituse Islamiriik vastu.
Lahutus Johnny Depp'ist on jätnud Amber Heard'ile jälje
30-aastasel näitlejannal on ilmselgelt hetkel väga keerulised ajad.
Lily-Rose Depp asus isa kaitsele: Johnny Depp on kõige armsam inimene maailmas!
Johnny Deppi tütar Lily-Rose Depp ei usu Amber Heardi väiteid, nagu oleks mees teda füüsiliselt rünnanud.
Vanessa Paradis: Johnny Depp ei ole naisepeksja!
Johnny Deppi kauaaegne elukaaslane ja laste ema Vanessa Paradis ei usu Amber Heardi väiteid, et mees võis olla vägivaldne.


description: USA vabariiklaste presidendikandidaadi Donald Trumpi kohta on päevavalgele tulnud mitmeid seiku, kui halvustavalt ta naistesse suhtub ning mitu naist süüdistab teda seksuaalses ahistamises.

title: Salma Hayeki sõnul levitas Donald Trump meedias tema kohta laimu

maintext:
Näitlejanna Salma Hayek teatas nüüd, et ta keeldus kunagi Donald Trumpiga kohtingule minemast ning Trump avaldas tema kohta väljaandes National Enquirer laimava artikli, milles irvitas tema kasvu üle, edastab The Independent.
Demokraadist kandidaati Hillary Clintonit toetav Hayek andis Los Angelese hispaaniakeelsele raadiole intervjuu, milles teatas, et latiinod ei toeta Trumpi.
Staar sõnas Radio Centro 93,9 saates «El Show del Mandril», et Donald Trump ahistas teda ning ta on kindel, et ta ahistas ka neid naisi, kes teda seksuaalses ahistamises süüdistavad.
«Kui ma Trumpiga aastaid tagasi kohtusin, oli mul elukaaslane, kelle kaudu see mees tahtis minu telefoninumbrit saada. Ta sai selle ja helistas, et mind välja kutsuda. Vastasin siis, et ma ei lähe temaga välja ja ei läheks ka siis, kui mul ei oleks kallimat. Trump võttis väidetavalt kontakti National Enquirer`iga ja see väljaanne üllitas artikli, milles kommenteeriti minu kasvu. Ma olevat liiga lühike, et Trump minuga välja läheks,» meenutas Hayek.
Hayek lisas, et hiljem oli Trumpil jultumust talle helistada ja öelda, et keegi ajakirjanik sogab vett.
USA meedia teatel kulutas Trump 120 000 dollarit omanimelise fondi raha, et osta luksusreis ja õhtusöök Salma Hayekiga. Samas ei õnnestunud Trumpil naist endaga välja minema meelitada.
Trumpi on valimiskampaania lõpufaasis süüdistatud vähemalt kümne naise poolt seksuaalses ahistamises, Trump on ahistamist eitanud ja lubanud need naised laimamise eest kohtusse kaevata.
Trump ega tema kampaaniameeskond ei ole Hayeki poolt öeldut kommenteerinud.


description: Soomes Haminas elav Kalle Kuitunen sai kõhutäie naerda, kui märkas, et talle saadetud elektriarvel on kummaline «peenisetasu» 11,79 eurot.

title: Soomlase elektriarvel oli "peenisetasu" 11,79 eurot

maintext:
Energiafirma Vattenfall saatis 30-aastasele mehele arve juuli ja augusti elektritarbimise kohta, edastab iltalehti.fi.
«Naersin ja helistasin siis Vattenfalli klienditeenindusse, kuid järjekord oli pikk ja ma ei viitsinud oodata. Võtsin eelmiste kuude arved ette ja hakkasin võrdlema, et mis see «peenisetasu» tegelikult olla võib. Ilmnes, et varasematel kuudel oli see abonenttasu. Tegemist oli näpuveaga või keegi selle firma töötajatest tahtis nalja teha,» lausus soomlane.
Vattenfalli pressiesindaja Sirpa Aula teatel on selline kirjaviga 11 kliendile saadetud arvel.
«Tegemist võib olla sellega, et arvete tegemisel läksid tähed segamini. Tarbitud elektri kogust ja arve summasid kontrollitakse enne kui kliendile saadetakse,» selgitas pressiesindaja.
Aula sõnul tänavad nad klienti, kes viga märkas ja neile sellest teada andis.
Kuituneni sõnul maksis ta «peenisemaksu» koos ülejäänud elektritasudega korralikult ära.
Soomlane näitas humoorikat elektriarvet sotsiaalmeedias sõpradele.


description: Venemaal on mitu kooli, kus noortele naistele õpetatakse koduperenaiste oskusi, sest need olevat 21. sajandil hakanud kaduma.

title: Video: Venemaa koolid õpetavad noori naisi koduperenaisteks

maintext:
Venemaal on seni elujõuline idee, et naine peab olema kodus, kasvatama lapsi ja hoolitsema majapidamise eest ning nägema oma mehe jaoks alati kaunis välja, samas läänes peetakse sellist arusaama iganenuks, edastab seeker.com.
Üks sellistest koduperenaiste koolidest on Sisemine Naine, mida juhatab Alesja Terehhova.
«Mees peab suutma hoolitseda naise eest, kuid naine peab pakkuma mehele armastust, austust, korralikku sööki ja olema tänulik,» teatas koolijuht.
Selles koolis õpetatakse, kuidas koduperenaistel tuleb istuda ja astuda ning mehele meeltmööda olla. Samuti saavad noored naised õpetust, kuidas hoida kodu puhas, mees rahul ja õnnelik.
Terehhova arusaama kohaselt vajavad naised seni mehe kaitset, sest naised on nõrgemad ja haavatavamada kui mehed. Ta ei kiida heaks feminismi ega tänapäeval propageeritavat naiste iseseivust ja tugevust.
USA Puget Soundi ülikooli sotsioloog Jennifer Utrata intervjueeris sadu Venemaa naisi ja mehi oma raamatu «Naised ilma meesteta: üksikemad ja perekonnamudeli muutumine Venemaal» jaoks.
Ilmnes, et Venemaal abieludes suurimaks probleemiks ühe partneri, eelkõige mehe alkoholism. 2014. aasta uuring näitas, et 25 protsenti vene meestest sureb enne 55. eluaastat eelkõige alkoholismist tingitud haiguste tõttu. Samuti lahutatakse seal liigse alkoholi tarbimise tõttu sadu abielusid.
«Venemaal on seni nõukogudeaegne arusaam, et mees peab olema see, kes pere ülal peab ja palgapäeval raha koju toob. Vene naised on kodukesksed võib-olla ka selle pärast, et Nõukogude Liidu perioodil pidid nad meestega võrdselt sotsialismi üles ehitama,» selgitas Utrata.
Nõukogude Liidus ülistatai kangelasnaisi, kes olid sotsialistliku töö kangelased nii tööl kui kodus. Põhimõtteliselt töötasid need naised ööpäev läbi.
«Nõukogude Liidus oli pidev kaubapuudus, tuli külastada mitut kauplust enne, kui saadi vajalik toidulauale. Enamik inimesi sõitis raskete kaubakottidega inimesi pungil ühistranspordis,» jätkas sotsiaalteadlane.
Kuid samas oli Nõukogude Liidus töötavatele emadele soodustusi nagu lapse lasteaeda panemise võimalus ja lapsehooldustasud.
Vene naistel on ka tänapäeval võimalus koduperenaine olla, sest töökohustust ei ole, kuid sotsiaaltagatisi on vähem kui nõukogude perioodil.
«Suur osa venelannasid eelistab ametialast karjääri, seda ka siis kui nad ei teeni sama palju kui mehed. Kuid naised ei pruugi kunagi seal saada meestega võrdseteks, seda nii tööalaselt kui kodus. Samas ei tee venelannad sellest probleemi, kuna kultuuriliselt on naine olnud rohkem koduga seotud kui mees. Samuti on Venemaal seni soorollidest üsna kivistunud arusaam,» sõnas Utrata.
Sotsioloogi sõnul võivad Venemaal üksikemad olla need, kes hakkavad iidseid arusaamu perekonnast ja soorollidest lõhkuma, kuid sellist femismi nagu läänes, seal kindlasti oodata ei ole.
Trehhova koolis lähtutakse traditsoonilisest peremudelist ja arusaamadest, et naine on loodud koduhoidjaks ja lastekasvatajaks. Selles koolis õpetatakse, et naine peab täitma oma bioloogilist ja ühiskonnas ettenähtud rolli ilma, et ta selle vastu protestiks.
Venemaal on siiski ka mõningaid naisi, kes ei soovi enam traditsioone järgida ja «kõigutavad paati». Üks neist on skandaalne tüdrukutebänd Pussy Riot, mille liikmetele määrati 2012. aastal kirikus esinemise eest vanglakaristus.
Terehhova arvates ei peaks naised suunama oma energiat kodust väljapoole, sest kui nad annavad enamiku energiast tööle, siis ei jää peaaegu midagi mehe ja pere jaoks.
«Kui naine kaotab oma feminiinse energia, siis mees ei ihalda teda enam. See on fakt. Seega peaksid noored naised mõtlema, mis on nende prioriteedid,» jätkas Terehhova.
Terehhova ei ole abielus, vaid tegeleb oma erekooli laiendamise ja äriprojektidega.


description: Instagramis on hakanud levima fotod, millel on näha kuulsaid ja tuntud mehi, kes on oma ühe nimetissõrme küüne katnud küünelakiga.

title: Pildid: miks kuulsad mehed lakivad nimetissõrme küünt?

maintext:
Selliseid pilte on endast sotsiaalmeediasse postitanud näiteks Chris Hemsworth, Liam Hemsworth ja Zac Efron.
Sotsiaalmeedias esitati küsimus, et miks mehed lakkisid ühe küüne, mitte aga kõiki.
Tegemist ei ole uue meeste seas leviva ilutrendiga, vaid need kuulsused osalevad heategevuskampaanias Polished Man, mille esmärgiks on lastevastase vägivalla teema tõstatamine ja vägivalla all kannatavate laste aitamine.
Polished Man kampaanialehekülje andmetel sai see alguse, kui vaesusega tegeleva organisatsiooni YGAP tegevjuht Elliot Costello kohtus Kambodžas Thea nimelise tüdrukuga, kes rääkis talle endaga juhtunust. Kui mees oli lahkumas, lakkis tüdruk tänutäheks ta küüned siniseks. Tüdruku lugu jäi Elliotile meelde ja talle meeldis tema tänamisviis ning ta jätkas lakkimist, lakkides hiljem vaid ühe küüne.
Elliot Costello hakkas Thea loo eeskujul uurima, kui palju lapsi maailmas kannatab igapäevaselt füüsilise vägivalla all. Ilmnes, et iga viies laps kogeb enne 18. eluaastat kas füüsilist või seksuaalset vägivalda.
Ta käivitas selle põhjal kampaania Polished Man, mille abil on juba kogutud pool miljonit eurot vägivalla all kannatanud laste heaks.
Instagramis on hashtagi all #polishedman üle 7000 foto. Chris Hemsworth esitas küünelaki väljakutse kaasstaaridele Tom Hiddlestonile, Mark Ruffalole ja Robert Downey Jr ja veel teistele.


description: Tallinn Fashion Weeki avapäeva lõpetas suurejooneline Kuldnõela gala, mille käigus kuulutati välja Eesti kõige tähtsamate moeauhindade tänavused võitjad. Loomingulist järjepidevust, ilu ja kvaliteeti hindav auhind Kuldnõel anti Lilli Jahilole, aasta säravaima panuse eest meie moeellu pälvis Hõbenõela Roberta Einer.

title: Galerii ja video! Eile õhtul kuulutati välja Kuldnõela ja Hõbenõela värsked võitjad

maintext:
Eile õhtul toimus Tallinn Fashion Weeki avapäeva raames Kuldnõela gala, kus anti üle Eesti kõige mainekamad moeauhinnad. Saalitäis publikut oli tunnistajaks nominentide võrratutele kollektsioonidele ning õhtu lõppedes anti üle nii Kuldnõela kui ka Hõbenõela auhinnad.
Kuldnõela auhinnaga pärjati Lilli Jahilo, kes on tuntud oma puhta ja ilusa, loodusest inspireeritud ning ülimalt naiseliku käekirja poolest. Tema omanimeline ja rahvusvaheline bränd on pühendunud aegumatu ilu väljendamisele ning Lilli Jahilo moemaja rõivad valmistatakse eksklusiivselt Eestis oma ala professionaalide poolt, hoides seeläbi elus Eesti moekultuuri pärandit ja tagades toodete ideaalse istuvuse ning kompromissitu kvaliteedi.
"Lilli on minu silmis alati olnud imeilusa ja ääretult kvaliteetse moedisaini esindaja ning on selle tunnustuse enam kui ära teeninud," kommenteerib Kuldnõela võitjat žüriiliige ning moetoimetaja ja -blogija Aljona Eesmaa. "Seekordne Kuldnõel näitas taaskord, kui palju suurepäraseid ja erinäolisi moekunstnike meil Eestis on. Ei olnud üldse lihtne niivõrd erinevaid kollektsioone hinnata, kuid mul on siiralt hea meel, et žürii leidis ühehäälselt, et Lilli Jahilo on tänavu Kuldnõela väärt," sõnab ta.
Hõbenõela auhind, millega tunnustatakse viimase aasta säravaimat panust meie moeellu, anti üle Roberta Einerile, kelle 2015. aastal asutatud omanimelist kõrgmoebrändi on tänu innovaatilise lähenemisele ja originaalsele tehnikale saatnud suur rahvusvaheline edu. Oma lühikese tegevusaja jooksul on ta pälvinud mitmeid ülemaailmseid moealaseid tunnustusi ja auhindu ning tema loomingut võib leida nii maailma suurimatest moeajakirjadest kui ka mitmetest rahvusvahelistest tippbutiikidest.
"Esimest korda on Hõbenõela nominendid väga tugevalt Kuldnõela nominentidele kannale astumas," kommenteerib Aljona Eesmaa. "Seekordsed Hõbenõela nominendid olid väga tugevad ning oleksin hea meelega kõikidele neist ka auhinna andnud. Aga usun siiski, et Hõbenõel läks õigesse kohta - Roberta on teinud imelist tööd ning see auhind on parimaid viise näitamaks, et ka Eestis elatakse tema tegemistele kaasa ja tunnustatakse tema loomingut," lisab ta.
TFW: Kuld- ja Hõbenõela kollektsioonid Allikas: Elu24
Eesti moedisaini auhind Kuldnõel antakse silmapaistvale moedisainerile või kaubamärgile loomingulise järjepidevuse eest vähemalt viie viimase aasta vaates, pidades silmas kollektsioonide kvaliteeti ja funktsionaalsust, ajakohasust ja ilu, müügiedu ja ekspordivõimekust. Hõbenõel antakse välja viimase aasta säravaima panuse eest meie moeellu - see on auhind julge pealehakkamise, erakordse ettevõtlikkuse, originaalse idee ja energilise teostuse eest.
Kuldnõela žüriisse kuuluvad Maile Grünberg, Piret Puppart, Kristi Pärn-Valdoja, Edward Köster, Urmas Väljaots, Filippo Caroti ja Aljona Eesmaa.


description: Tulnukakütid ei jäta jonni ja uurivad USA kosmoseagentuuri  avalikustatud Marsi fotosid tõestamaks, et punasel planeedil oli kunagi tsivilisatsioon, mis väidetavalt tuumasõjas hävis.

title: Video: Marsil leiti jälle "tsivilisatsiooni" jäänus, seekord on see grislikaru

maintext:
Nüüd leiti sellelt planeedilt fossiilsed jäänused, mis väidetavalt kuuluvad kas grislikarule või laiskloomale, kuid skeptikud on kindlad, et tegemist on järjekordse pareidooliajuhtumiga, mille puhul nähakse seda, mis Maal olemas on ning kedagi või midagi meenutab, edastab Daily Mail.
Vandenõuteoreetikud on kindlad, et erinevate riikide kosmoseagentuurid ja valitsused üritavad varjata, et Marsil võis kunagi elu olla ja võib olla seni. NASA Marsi fotod olevat selle tõendiks.
Ufokütid on enda väitel leidnud punase planeedi fotode abil sadu objekte, nende seas mitmeid loomi, ehitisi, kuid ka kellegi jalatsi.
Marsi kõige kuulsam objekt, «nägu», pärineb 1976. aastast, kui sellest tegi pildi sond Viking, kuid hiljem tehti kindlaks, et sealsed liivadüünid moodustasid inimnäo kujutise.
Ufokütid panid nüüd Youtube`i video, millel on näha väidetavat grislikaru fossiili.
Ameeriklasest vandenõuteoreetik Scott Waring on veendunud, et Marsil on kunagise tsivilisatsiooniga seotud objekte ning nüüdne leid võib olla üks neist.


description: Ameerika Ühendriikide Pennsylvania osariigi West Yorki linnapea astus tagasi, kuna ta mõisteti hukka sotsiaalmeediasse postitatud rassistlike pilapiltide eest, millega ta irvitab president Barack Obamat ja tema pere üle.

title: Video: Pennsylvania linnapea solvas Obamasid teatades, et varsti lahkuvad orangutanid Valgest Majast

maintext:
West Yorki teised linnavõimud rahuldasid senise linnapea Charles Wasko tagasiastumispalve esmaspäeval ja see jõustub 21. oktoobril, edastab nydailynews.com.
«Tegemist oli linna mainet kahjustavate sõnumitega, kuid me tegelesime selle teemaga ja nüüdseks on olukord lahendatud,» teatas linnanõukogu juht Shawn Mauck.
Mauckist saab linnapea kohusetäitja kuni 21. detsembrini 2017, mil valitakse uus linnapea.
Wasko sattus kriitika alla pärast seda, kui teised linnajuhid ja linlased leidsid sotsiaalmeediast Barack Obamat pilavad rassistlikud meemid.
Osadel neist oli Obamat ja ta pereliikmeid võrreldud orangutanidega, kes on pandud istuma aiakärusse ja keda sõidutatakse kuhugi. Juures oli tekst, et varsti on käes Valgest Majast väljakolimise päev ja et orangutanid lahkuvad. Sellega viidati, et Obama presidendiaeg lõpeb, kui 8. novembril valitakse USAs uus president ja Valge Maja saab uue peremehe.
Sotsiaalmeedias oli veel mitmeid viiteid, milles Obamasid võrreldi ahvide ja teiste loomadega.Lisaks postitas ta fotosid ja tekste, millega solvas moslemeid, juute, veterane ja naisi, üritades jäljendada presidendikandidaat Donald Trumpi sõnavõtte.
New York Times kirjutas, et Wasko on Donald Trumpi pooldajast vabariiklane, kellele demokraatide tümitamine tundub olevat hobi. Barack Obama on demokraat.


description: Comedy Estonia, Mick Perrin Worldwide’i ja MZA koostööna jõuab novembris taas Eestisse UK stand-up komöödia imelaps Daniel Sloss. Kolmandat korda Tallinnas, kuid esimest korda Tartus, üles astuvat Daniel Sloss’i uut etendust nimega «S0?!» soojendab Newcastle’ist pärit Kai Humphries.

title: Aasta eksklusiivseim stand-up show: Daniel Sloss

maintext:
Comedy Estonia publikule Daniel Slossi nimi tutvustamist ei vaja, aga kes veel kuulnud ei ole, siis tegemist on imelapsega, kelle profesionaalne koomiku karjäär sai alguse, kui ta oli kõigest 16 aastane. Tänaseks, 25 aastasena, kuulub Daniel Sloss stand-up komöödia tippkoomikute nimekirja, kelle üheks suurimaks austajaks ja toetajaks on Ameerika legendaarne telestaar Conan O’Brien.
Viimased seitse aastat ei ole möödunud ühtegi Edinburghi festivali, kus Danieli soolo etendused ei oleks olnud viimseni välja müüdud. Kui sa oled kasvõi ühte Danieli show’d näinud, siis tead, et tegemist on, vaatamata noorele eale, ühe andekaima stand-up koomikuga kogu maailmas.
Sel aastal toimub Daniel Slossi ja Kai Humphrise etteaste 7. novembril Vene Teatris ja 8. novembril Tartu Athena Keskuses (Tartu piletid on välja müüdud!). Mõlema koomiku puhul on oodata äärmuslikult isiklikku ja ausat materjali. Comedy Estonia garanteerib, et saab tulema õhtu, mida on raske unustada, kuna õhtu jooksul kuuleb nalju ja mõttekäike, mis võivad igaveseks muuta sinu arusaama elust ja armastusest.
Piletid on müügil Piletilevis, rohkem infot Comedy Estonia Facebooki lehel. Korraldaja soovitab pileti ostuga mitte viivitada, sest vastasel juhul on oht jääda ukse taha. Etendus on inglise keeles ning soovitavalt +16 vanusele.


description: Venemaal tapeti transsooline mosleminaine vaid mõni aeg pärast seda, kui ta oli oma elukaaslasega abiellunud ja ta isa nõudis televisoonis tema tapmist, kuna pojast tütreks saanud kahjustas pere mainet.

title: Venemaal tapeti isa käsul transsooline mosleminaine

maintext:
25-aastasest Adam Alijevist sai Raina Alijeva pärast Moskvas tehtud soovahetusoperatsiooni, kuid mehe perekond ei olnud talle selleks nõusolekut andnud, edastab Daily Mail.
Mehest naiseks saanu isa Alimshaik Alijev esines Vene televisioonis sõnades, et ta lubab ükskõik kellel tappa oma poja Adam Alijevi, kuna poeg ei ole enam nende pereliige.
«Tahan oma silmaga näha vaid seda, kuidas ta tapetakse,» teatas isa.
Raina Alijeva olevat politseile teatanud, et ta isa tahab teda tappa, kuid politsei ei olevat peretüli tõsiseks pidanud. Vene meedia teatel naiseks saanu siiski tapeti ning ta surnukeha oli nii moondunud, et kohtuarstidel ja sõpradel oli teda raske tuvastada.
Põhja-Kaukaasiast Tšetšeeni vabariigist pärit soovahetaja kolis Moskvasse, kuna Venemaa pealinnas on parimad soovahetusoperatsioone läbiviivad kirurgid. Talle tehti soovahetusoperatsioon ja ta abiellus oma elukaaslse Viktoriga, kes oli pärit Kabari-Balkaarjast, mis on samuti Põhja-Kaukaasias asuv Venemaa haldusüksus.
Kuna moslemitel ei ole lubatud sugu vahetada, siis pidas pere seda oma au määrimiseks ja ainsaks viisiks au taastada, oli soovahetaja tappa.
Tšetšeenias elava pere naabrite sõnul tekkisid mehe isal tervisehäired, kui ta kuulis poja soovahetusest ja abiellumisest mehega. Perekonnapeana kuulutas ta välja purmani ehk kutsus inimesi üles nende pere mainet määrinud poega tapma.
Mehe ema oli öelnud, et ta sünnitas poja, mitte tütre ja ka tema ütleb sugu vahetanust lahti.
Dagestani mufti teatas meedias, et moslemitel on soovahetus keelatud, mehest ei tohi kunagi naist saada.
«Islam ja Allah keelab soovahetuse. Sellist operatsiooni tohib moslemitele teha ainult juhul, kui inimene sünnib kahesoolisena ja siis ta saab otsustada, millisest soost ta olla tahab. Kui aga inimene muudab sugu ilma põhjuseta, siis on ta lindprii ja hüljatud, sama moodi tuleb lahti ütleda kirurgidest ja arstidest, kes sellise operatsiooni läbi viivad,» lisas mufti.
«Tundsin Adamit juba lapsena, ta nägi välja nagu tüdruk ja ta rääkis kõrge häälega. Kui ta kohaliku kooli lõpetas, läks ta Mahhatškalasse, sealt edasi Moskvasse, ksu töötas ööklubides tantsijana, teenides head raha. Ta on naiselik ja ta tundis end naisena, mina tema soovahetust hukka ei mõista,» teatas soovahetuse teinud mehe kodukoha külavanem Abdutagur Israpilov.
Pilte vaata siit.